10 Fakta Jeff Bezos yang Tidak Diketahui Ramai

Sebut sahaja nama Jeff Bezos, boleh dikatakan semua orang mengenalinya. Bagi yang tidak mengetahui, Jeff Bezos adalah pengasas kepada Amazon.com dan syarikat penjelajahan angkasa lepas iaitu Blue Origin. Dia juga beberapa kali dinobatkan sebagai individu paling kaya di dunia pada hari ini.

Mungkin ramai mengetahui kisah kejayaan Bezos tetapi terdapat banyak lagi fakta menarik tentang lelaki ini yang kurang diketahui umum. Berikut adalah beberapa fakta mengenai Jeff Bezos.

Dia dilahirkan sebagai Jeffrey Preston Jorgensen pada 12 Januari 1964 kepada pasangan Ted Jorgensen dan Jacklyn Gise Jorgensen. Ibu bapanya bercerai ketika Jeff berusia setahun. Ibunya kemudian berkahwin dengan lelaki bernama Miguel "Mike" Bezos dan berpindah ke Houston, Texas.

Ted Jorgensen terputus hubungan dengan bekas isteri dan anaknya selepas bercerai. Ted sudah lupa nama sebenar anaknya dan tidak tahu bahawa anaknya masih hidup atau tidak. Dia hanya mengetahui bahawa Jeff Bezos adalah anak kandungnya apabila seorang wartawan datang untuk mewawancaranya pada 2013.

Sejak kecil, Bezos suka bereksperimentasi. Dia pernah membina hoverkraf menggunakan mesin penyedut habuk dan alat memasak solar menggunakan payung yang disaluti kertas aluminium.

Bezos juga pernah menghasilkan mainan infinity cube sendiri kerana ibunya tidak mampu membelikan untuknya. Bagi mengelak daripada adik-adik tiri memasuki biliknya, Bezos mencipta sistem penggera elektrik sendiri.

Jeff Bezos ketika berusia 5 tahun dan datuknya, Lawrence Preston Gise

Bapa kepada ibu Bezos iaitu Lawrence Preston Gise adalah pengarah Suruhanjaya Tenaga Atom Amerika Syarikat di Albuquerque. Dia bersara awal dan menghabiskan hidupnya di ladang keluarga di Cotulla, Texas. Jeff sering menghabiskan cuti sekolahnya bersama datuknya dari usia empat hingga 16 tahun.

Datuknya banyak mengajarkan Bezos mengenai selok-belok dunia perniagaan. Datuknya juga pandai membaiki sendiri peralatan yang rosak di ladang. Jeff Bezos dan datuknya pernah membina sendiri sebuah rumah di ladang itu.

Ketika berusia 16 tahun, Bezos pernah bekerja di McDonald's. Di situlah dia belajar bagaimana bekerja di bawah tekanan apabila terpaksa berhadapan dengan pelanggan yang ramai.

Bezos begitu kagum dengan pelbagai peralatan automatik yang digunakan restoran makanan segera itu untuk menyediakan makanan. Perkara ini mendorong Bezos dalam minatnya terhadap inovasi teknologi.

Ketika berusia 29 tahun, Bezos berhenti kerja di sebuah firma dana untuk menjual ebook dan menamakan laman webnya sebagai "Relentless.com". Namun, rakan-rakannya mendapati nama itu agak "kasar" jadi Bezos menukarkannya kepada "Cadabra" iaitu singkatan kepada "Abracadabra".

Kemudian, Bezos menukar pula nama Cadabra kepada Amazon. Dia mahukan nama yang bermula dengan huruf "A" kerana Yahoo ketika itu menyusun hasil cariannya mengikut abjad. Bezos masih menyimpan domain "Relentless.com" dan jika ditaip, ia akan membawa terus kepada Amazon.com.

Pada 2013, Jeff Bezos telah membeli syarikat akhbar The Washington Post dengan harga USD 250 juta secara tunai melalui anak syarikatnya iaitu Nash Holdings.

Dia merombak semula akhbar itu dan mengoptimumkan media digital dan platform mudah alihnya. Selepas tiga tahun membelinya, kelihatan peningkatan pada pembaca atas talian dan syarikat itu mula membuat keuntungan pertama sejak dibeli Bezos.

Pada 10 Oktober 2017, Amazon mengumumkan pendapatan suku ketiga mereka. Pada jam 4.00 petang apabila pasaran saham Amerika ditutup, saham Amazon didagangkan pada USD 972 seunit. Dalam masa lima minit sahaja, saham Amazon melonjak kepada USD 1,041.15.

Bagi Bezos yang memiliki 17% pegangan saham Amazon, ini bermakna dia mendapat keuntungan bernilai USD 6.24 bilion dalam masa hanya lima minit sahaja. Lima bulan kemudian pada 6 Mac 2018, Bezos dinamakan sebagai individu paling kaya di dunia.

Walaupun berjaya dan sangat kaya, Bezos juga mendapat pengiktirafan yang tidak disenangi. Dalam Kongres Dunia ITUC (International Trade Union Confederation) yang berlangsung di Berlin pada 2014, Bezos telah diundi sebagai boss paling teruk di dunia daripada 9 pencalonan.

ITUC mewakili kepentingan seramai 180 juta pekerja dari 161 negara. Syarikat Amazon sering dilaporkan melayan pekerja dengan secara tidak sepatutnya dan hanya mementingkan keuntungan berbanding kebajikan.

Jeff Bezos menebuk sebuah gunung di Texas Barat dan menyimpan "Jam 10,000 Tahun" di dalamnya. Jentera ikonik itu adalah idea daripada Jeff Bezos dan Danny Hillis. Jam ini hanya akan berdetik setahun sekali dan berbunyi setiap 1000 tahun.

Bezos juga membina lima bilik di dalam gunung itu bagi meraikan ulang tahun jam itu yang pertama, ke-10, ke-100, ke-1,000 dan ke-10,000. Bilik pertama dihiasi dengan model sistem suria manakala bilik kedua masih dalam perancangan. Jeff Bezos meninggalkan tiga bilik terakhir untuk dihiasi generasi akan datang.

Jeff Bezos amat meminati Star Trek. Berlakon di dalam filem atau siri itu merupakan salah satu impiannya. Ia menjadi kenyataan apabila Jeff Bezos diundang menjadi pelakon sampingan dalam filem Star Trek Beyond (2016) sebagai salah seorang pegawai alien di Starfleet.

Namun, wajah Bezos sukar dikenali kerana solekan alien yang tebal dikenakan pada wajahnya. Pada minit ke-13 filem itu, Bezos kelihatan pada skrin selama lapan saat dan hanya berkata "Speak normally". Selain Star Trek, Bezos juga pernah menyumbang suaranya untuk kartun Simpson sebagai dirinya sendiri.


The Rig: Taman Tema Atas Pelantar Minyak Pertama Dunia di Arab Saudi

Arab Saudi terkenal sebagai sebuah negara yang kaya raya hasil daripada pendapatan dari minyak dan gas. Dengan duit yang begitu banyak, maka tidak mustahil mereka mampu melaburkannya untuk menghasilkan projek-projek luar biasa atau unik.

Arab Saudi baru-baru ini telah mengumumkan hasratnya untuk melancarkan taman air seluas lebih 150,000 meter persegi yang digelar "The Rig", menurut kenyataan akhbar oleh Public Investment Fund (PIF) atau Dana Pelaburan Awam Arab Saudi negara itu pada 16 Oktober. Taman tema The Rig ini dijangka bakal dibuka menjelang tahun 2025.

Seperti namanya, taman tema ini telah diilhamkan daripada reka bentuk pelantar minyak luar pesisir dan akan menampilkan beberapa tarikan pelancong, termasuk tiga hotel, restoran bertaraf dunia, helipad dan pelbagai aktiviti mencabar, termasuk sukan lasak.

Media Arab Saudi, The National melaporkan bahawa pegawai Saudi masih belum menjelaskan sama ada taman tema itu akan dibina dari awal, atau disesuaikan daripada pelantar minyak sedia ada.

Dengan pembiayaan daripada Dana Pelaburan Awam Arab Saudi, The Rig akan menawarkan tiga hotel dengan 800 bilik, termasuk satu pilihan ultra-mewah dan 11 restoran, semuanya dihubungkan dengan jambatan di pelantar minyak tersebut.

Antara tarikan menarik lain yang akan ada adalah tunggangan roller coaster, gelongsor air, pengembaraan kapal selam dan lebih banyak sukan seperti menyelam dan lompat bungee. Dan untuk pelancong yang kaya, mereka boleh memilih untuk datang ke sini dengan helikopter dan marina superyacht.

Taman tema itu kelak akan terletak di "Teluk Arab" (Teluk Parsi) walau bagaimanapun lokasi khusus The Rig masih lagi tidak didedahkan kepada umum. Setelah siap kelak, taman tema ini boleh diakses dengan pelbagai pengangkutan seperti feri, kapal layar, pelayaran atau helikopter, menurut laman web taman itu.

Pihak pemaju mendakwa mereka akan "menyediakan pelbagai tawaran perhotelan, pengembaraan dan pengalaman sukan akuatik, tarikan pelancongan yang unik dan taman tema ini dijangka menarik pelancong dari seluruh dunia".

Destinasi baru ini kelak akan dipasarkan sebagai "destinasi pelancongan pertama di dunia yang diilhamkan oleh platform minyak luar pesisir." The Rig kelak boleh menjadi taman tema pertama yang benar-benar membantu mempromosikan penggerudian minyak dan akan menyertakan pengalaman praktikal tentang cara menggunakan jentera gerudi minyak.

Siaran akhbar The National juga menambah bahawa taman tema The Rig adalah sebahagian daripada usaha Arab Saudi untuk menjadi "destinasi pelancongan global terkemuka" dalam masa beberapa tahun akan datang.

Ia juga merupakan sebahagian daripada inisiatif Wawasan 2030 negara untuk mencapai kepelbagaian ekonomi (berbanding pendapatan dari industri minyak dan gas), serta strategi PIF sendiri dari 2021 hingga 2025 untuk memacu inovasi dalam sektor pelancongan dan hiburan Arab Saudi.

Menurut pihak PIF juga, "The Rig' ialah projek dalam sektor pelancongan dan hiburan, salah satu sektor strategik utama PIF dan dijangka menjadi nilai tambah yang ketara kepada ekonomi tempatan. Taman itu juga akan mengikut "standard global terkemuka dan amalan terbaik" untuk memastikan perlindungan alam sekitar yang mampan di sekitar taman itu.

Projek ini merupakan tarikan pelancongan yang unik dan dijangka menarik pelancong dari seluruh dunia di samping popular dengan rakyat dan penduduk negara GCC (Gulf Cooperation Council) atau Majlis Kerjasama Teluk di rantau ini.

Dengan beberapa destinasi yang turut bersaing seperti Dubai, Abu Dhabi dan Doha, pihak pemaju projekk ini berharap dapat menarik perhatian utama pelancong di negara berhampiran dan mereka meletakkan sasaran untuk memperoleh lebih sejuta pelawat setahun.

Riyadh juga mengumumkan sebelum ini bahawa mereka sedang membangunkan bandar baru dengan roller coaster terpantas di dunia pada 2023. Terdapat juga laluan penerbangan baru dari AS yang dilancarkan pada tahun baru yang akan menawarkan pilihan tanpa henti menjadikannya lebih mudah berbanding sebelum ini.

Selain The Rig, projek-projek lain yang dibangunkan oleh PIF termasuk Syarikat Pembangunan Laut Merah, Syarikat Pembangunan Alsoudah dan Syarikat Cruise Saudi. Syarikat Pembangunan Laut Merah sedang membangunkan "Amaala", sebuah projek mega untuk pelancongan mewah di Arab Saudi.

Untuk info lanjut mengenai The Rig, anda boleh layari laman web rasmi mereka di The Rig.


7 Pihak Berkuasa Tamadun Purba yang Terkenal Dalam Sejarah

Walaupun jauh berbeza dalam banyak perkara, tamadun purba juga menghadapi masalah yang hampir sama dihadapi kerajaan pada masa kini. Selagi wujudnya manusia maka begitu jugalah dengan jenayah.

Empayar purba juga mempunyai pasukan polis atau penguatkuasa sendiri bagi mengawal keadaan ketika itu. Berikut adalah penguat kuasa purba yang popular dalam sejarah.

Kerajaan Babylon ketika tamadun Mesopotamia terkenal dengan Kod Hammurabi iaitu senarai pertama mengenai jenayah dan hukuman yang dicipta. Undang-undang ini diukir pada sebuah batu, dianggarkan pada kurun ke-10 SM (1000 SM).

Ketika kerajaan Babylon semakin maju pada kurun ke-6 SM, kestabilan undang-undang dan peraturan adalah sangat perlu. Penduduk tempatan biasanya akan melantik pasukan yang dinamakan sebagai Paqudu untuk mengawal kota mereka.

Tugas mereka juga tidak jauh berbeza berbanding polis pada hari ini. Mereka menyiasat kes kecurian, perbalahan dan mencari bahan bukti untuk perbicaraan.

Penduduk Mesir purba mempunyai matlamat untuk hidup dalam keharmonian yang dipanggil Ma'at. Namun, mereka memerlukan penguasa undang-undang untuk mengekalkan keharmonian itu.

Penjaga keamanan terawal tamadun Mesir mengawal keamanan di tempat awam menggunakan kayu dan anjing terlatih. Apabila tamadun itu semakin berkembang ketika Middle Kingdom, pahlawan Medjay dari kerajaan  Nubia (kini utara Sudan dan selatan Mesir) menawarkan perkhidmatan mereka sebagai penjaga keamanan.

Sebahagian besar pasukan polis purba di Mesir terdiri daripada pahlawan Medjay sehingga Ketua Polis Mesir digelarkan sebagai Ketua Medjay. Walaupun telah lama digantikan dengan penduduk tempatan, pasukan polis itu masih dikenali sebagai Medjay.

Diambil daripada perkataan Yunani yang membawa maksud "tersembunyi", Krypteia adalah sebuah pasukan polis rahsia Sparta. Pasukan ini hanya dilengkapi oleh pisau kecil, tidak seperti pahlawan Yunani yang biasanya berperisai dan membawa pedang.

Mereka juga dilatih secara keras dan merupakan pahlawan berpengalaman serta pembunuh upahan yang hebat. Kelebihan ini adalah perlu untuk mengawal penduduk Sparta yang sebahagiannya hebat bertempur.

Selain menjaga keamanan dan menegakkan undang-undang, musuh utama mereka adalah golongan helot (golongan hamba) yang sering melakukan pemberontakan. Krypteia akan keluar pada waktu malam dan membunuh helot yang berpotensi mengganggu keamanan Sparta.

Empayar pertama India iaitu Empayar Maurya yang memerintah dari tahun 321 hingga 185 SM. Pasukan tentera dan kakitangan awam mereka amat dikenali dalam dunia purba.

Setiap bandar mempunyai ketua polis sendiri iaitu nagarik dan pasukan polis di bawahnya yang digelar sebagai gop. Mereka juga mempunyai balai polis yang berfungsi sebagai penjara, tempat menuntut barang hilang dan beberapa urusan birokrasi lain.

Mereka melakukan rondaan, kawalan dan menangkap sesiapa sahaja yang mencurigakan seperti polis pada hari ini. Malah, Gop juga akan merekod setiap kemasukan orang luar ke dalam kota mereka bagi mengelakkan kejadian jenayah.

Empayar Songhai merupakan empayar terbesar di Afrika Barat. Jadi, mereka memerlukan pasukan penguatkuasa yang hebat untuk menjaganya. Salah satu pasukan yang ditubuhkan kerajaan empayar itu dikenali sebagai Qadi.

Qadi adalah penjawat awam yang dilantik oleh raja untuk menangani masalah atau perbalahan penduduk tempatan. Mereka menentukan siapa yang berhak atau tidak dalam sesuatu tuntutan dan siapa yang perlu dihukum, sama seperti hakim pada hari ini

Mereka juga sering menjadi pengintip untuk kerajaan. Pesalah yang melakukan kesalahan politik seperti pemberontakan atau berpaling tadah akan menerima hukuman paling berat.

Empayar Inca mempunyai sistem perundangan mereka sendiri. Individu yang dituduh melakukan jenayah hanya boleh diadili oleh mereka yang berpangkat lebih tinggi atau tokrikoq yang bermaksud "dia yang melihat segalanya".

Tokrikoq adalah pegawai tertinggi kerajaan di sesebuah kawasan. Selain menjadi hakim, Tokrikoq juga melakukan bancian, pembahagian tanah dan membaik pulih jalan awam serta jambatan.

Biasanya, perbicaraan yang diuruskan oleh Tokrikoq dilakukan secara umum dan disaksikan orang ramai. Kesalahan berat biasanya akan dijatuhkan dengan hukuman mati manakala kesalahan kecil pula hanya akan mendapat penghinaan orang awam.

Empayar Rom mencuba pelbagai undang-undang dan penguatkuasaan sepanjang pemerintahan mereka di Mediterranean. Pengawal Praetorian menjaga keselamatan maharaja manakala Cohorts Urbanes pula menjaga keselamatan bandar.

Bagi kesalahan jenayah kecil dan masalah kebakaran pula, ia akan ditangani oleh Vigiles. Mereka adalah seperti gabungan polis dan bomba pada hari ini.

Disebabkan mereka sentiasa melakukan rondaan pada waktu malam sekiranya ada kebakaran, Vigiles juga ditugaskan untuk menangkap pencuri dan hamba abdi yang melarikan diri. Selain kelengkapan memadam kebakaran, pasukan Vigiles juga dilengkapi dengan baju perisai ringan dan senjata.


Kenapa Wajah Penyanyi KPOP Sama Saja?

Setiap kali terbuka saluran hiburan Korea Selatan percuma di kaca TV penulis, penulis ingatkan artis yang muncul di kaca televisyen kalau lelaki adalah kumpulan BTS, sementara jika wanita Blackpink.

Malangnya penulis kerap tersilap. Penulis akui penulis ada masalah membezakan wajah artis-artis Korea Selatan.

Masalahnya, bukan penulis saja yang berpandangan sedemikian rupa; rupa-rupanya banyak lagi pihak menghadapi kesukaran membezakan identiti setiap kumpulan KPOP yang ada, dek wajah yang seakan-akan sama.

Lebih lucu, masalah ini turut diakui berlaku oleh pemimpin kerajaan Korea Selatan sendiri.

Jadi jelas ini bukanlah disebabkan kita tidak peka atau ada bersikap rasis; memang wajah 'idola KPOP' sama. Kenapa ini berlaku?

Pada bulan Februari tahun 2019, Menteri Kementerian Kesaksamaan Jantina dan Kekeluargaan Korea Selatan (MOGEF) Jin Sun-mee mencetuskan kontroversi.

Kementerian kendalian beliau cuba memperkenalkan beberapa garis panduan baru, bagi mengekang masalah 'wajah serupa' di kalangan artis negara itu.

Hasil daripada kajian yang telah dijalankan mendapati banyak unsur negatif dipromosikan secara terbuka di kalangan penggiat industri hiburan, hingga wujud tekanan kepada karyawan dan peminat agar mempunyai standard tatarias wajah sekata atau sama sebagai faktor penting.

Isu ini mendorong MOGEF memperkenalkan garis panduan agar jumlah selebriti berstatus 'idol' (idola) dalam industri hiburan, dihadkan kemunculan mereka dalam satu-satu tayangan rancangan.

Dengan harapan agar dapat dikurangkan pengaruh stereotaip wajah yang dipopularkan artis 'idola' di sana kepada masyarakat mereka.

Menurut MOGEF, adalah menjadi tanggungjawab badan berkuasa untuk mempersoalkan kenapa wujudnya keperluan menyamakan anggota kumpulan yang ada dengan setiap anggota memperagakan gaya rambut, wajah, gaya dan solekan sama.

MOGEF turut mempertikaikan keperluan anggota KPOP  tampil dengan tubuh sangat langsing tak kira lelaki atau wanita yang tidak normal, serta mengkritik keperluan industri hiburan menekan artis-artis wanita untuk tidak malu mendedahkan tubuh sebagai kaedah promosi.

Malangnya niat baik Jin Sun-mee dan MOGEF mendapat kritikan keras banyak pihak.

Bagi pihak yang memahami niat sebenar saranan MOGEF, mereka meramalkan syarat tersebut adalah usaha kerajaan Korea Selatan memastikan masyarakat mereka keluar dari kepompong 'imej standard idola' yang telah menghantui mereka.

Di kalangan ahli masyarakat mereka sendiri mengakui wujud satu stereotaip 'wajah' yang perlu dimiliki setiap artis, baik lelaki mahupun wanita untuk bergelar seorang idola.

Standard ini walaupun mampu mencipta imej artis bergaya, turut mengakibatkan masalah dan isu lain timbul.

Antaranya tekanan kepada artis serta peminat untuk melakukan pembedahan plastik bagi 'menyempurnakan' wajah.

Mereka juga akan mengamalkan diet keterlaluan sehingga membahayakan diri sendiri serta mengamalkan kaedah-kaedah tidak sihat, dalam memastikan 'standard' yang ditetapkan dicapai.

Garis panduan bersifat pilihan MOGEF itu bukanlah satu ketetapan yang diwartakan wajib diikuti pengendali saluran TV di Korea Selatan.

Namun pengenalannya mengundang kritikan beberapa orang pemimpin pembangkang yang disokong kuat peminat fanatik artis-artis yang dijadikan contoh.

Satu petisyen rasmi dibuat mendesak agar garis panduan itu ditarik balik.

Bagi mereka yang menandatangani petisyen ini, mereka percaya campur tangan kerajaan ke atas isu sebegitu tidak sepatutnya berlaku dan kerajaan sepatutnya menggembleng tenaga kepada isu yang lebih bermanfaat.

Ekoran tekanan yang dihadapi, dua hari selepas diperkenalkan - kertas cadangan MOGEF ditarik balik, membuktikan betapa berkuasanya industri hiburan Korea Selatan mencorak pengaruh ke atas tindakan peminat serta dasar kerajaan mereka sendiri.

Tidak dapat dinafikan ramai di kalangan artis Korea Selatan secara semulajadi sudah dikurniakan wajah kacak dan cantik, tanpa perlu 'menambahbaik' wajah sendiri.

Bagi mereka yang 'kurang bernasib baik' serta masih mahu berjaya, jalan paling mudah adalah dengan melakukan pembedahan plastik.

Populariti pembedahan plastik di Korea Selatan berada pada kadar tinggi, meletakkan negara itu dalam kedudukan teratas nisbah populasi yang pernah menjalani pembedahan.

Tekanan untuk diterima dalam peringkat sosial juga memaksa ramai rakyat kebanyakan Korea Selatan turut memilih jalan pembedahan, disebabkan standard masyarakat yang terlalu tinggi.

Standard itu sudah menetapkan kulit mestilah terlebih cerah dan tubuh pula langsing, memaksa ramai individu melakukan tindakan kurang sihat.

Vokalis kumpulan Twice, Momo pernah diarahkan untuk mengurangkan berat badan sebanyak 7kg sebelum kemunculan pertama yang sudah dijadualkan.

Bagi mencapai sasaran tersebut, Momo hanya menjamah ais dalam tempoh seminggu walaupun masih menjalani latihan setiap hari. Perkara sebegitu merupakan kisah yang biasa didengari dalam industri hiburan sana.

Momo gagal mencapai sasaran 7kg dalam seminggu, dibenarkan untuk terus diet menjalani tambahan 3 hari. Barulah penurunan yang diarahkan tercapai dan kemunculan beliau diluluskan.

Masalah standard kecantikan merupakan isu yang diambil berat kerajaan Korea Selatan, malangnya industri hiburan dan penyokongnya telah bersuara - tidak mahu melihat sebarang perubahan diperkenalkan.

Sekiranya anda sama seperti penulis sukar mengenali artis KPOP, janganlah ingat anda berseorangan.

Memang kebanyakan wajah artis KPOP baik dalam filem, drama dan muzik mirip, kerana mereka mempunyai 'standard kecantikan' yang serupa.

Bukan kita saja tidak mampu membezakan mereka. Menteri dan kerajaan mereka sendiri mempunyai kesukaran sama.

Tidak perlu malu sekiranya anda tidak dapat membezakan BTS dengan EXO, SEVENTEEN atau 2PM, terkeliru di antara Blackpink dengan Twice, Red Velvet atau Everglow.

Mereka dipasarkan dengan wajah dan tubuh serupa, membawa perwatakan dan identiti yang ditentukan pengendali mereka melalui standard yang telah dibuat serta perlu diikuti - sebagai acuan untuk berjaya.

Jika anda tidak mampu kenal perbezaan wajah anggota kumpulan KPOP, anda bukanlah seorang rasis atau tidak peka.

Ingatkan diri anda, masyarakat mereka pun tak mampu membezakan wajah artis mereka. Yang laki, wanita, semuanya hanya ada satu imej sahaja.


Bagaimanakah Hidupan Mampu Hidup di Tempat Panas atau Sejuk Melampau ?

Di muka Bumi, kita dapat melihat kepelbagaian suhu dan cuaca yang dialami oleh setiap negara. Di Malaysia, kita tidak mempunyai 4 musim dan cuaca kita boleh dikatakan panas dan lembap sepanjang tahun.

Walau bagaimanapun, terdapat sesetengah kawasan di muka Bumi ini dimana suhu atau keadaannya terlampau ekstrim sejuk atau panas. Walaupun keadaan terlampau sejuk dan panas ini tidak sesuai untuk kehidupan manusia, itu tidak bermakna tiada hidupan lain yang mampu hidup dalam keadaan melampau ini.

Apakah rahsia hidupan-hidupan ini mampu menyesuaikan diri hidup di kawasan yang melampau ini? Dalam istilah sains, hidupan yang mempunyai kemampuan unik hidup di keadaan yang melampau atau ekstrim ini dikenali sebagai ekstremofil.

Bagi memahami bagaimana segelintir hidupan mampu hidup di kawasan melampau ini, kita perlu memahami keperluan asas setiap hidupan yang wujud di muka Bumi ini termasuklah manusia.

Semua kehidupan mempunyai beberapa keperluan asas yang diperlukan untuk "hidup". Ini termasuklah air (atau beberapa pelarut), sumber tenaga, dan biomolekul asas seperti karbohidrat, protein, lemak dan asid nukleik (DNA).

Tanpa keperluan asas ini, organisma tidak mempunyai sumber untuk berkembang atau menjana tenaga untuk mengekalkan diri mereka sendiri. Oleh itu, dalam setiap persekitaran yang melampau ini, organisma telah menyesuaikan diri untuk mendapatkan keperluan ini daripada persekitaran mereka.

Tetapi bukan itu sahaja! Untuk hidup, mereka perlu menyesuaikan diri dengan lebih lanjut dengan keadaan persekitaran. Ia sama dengan perlu memakai baju sejuk semasa tinggal di negara yang sejuk.

Anda mungkin mendapat air, makanan dan tempat tinggal untuk terus hidup, tetapi anda pasti lebih selesa dengan memakai baju sejuk berbanding tanpa baju sejuk! Bagi haiwan atau hidupan lain yang lebih kecil, mereka mempunyai keunikan tersendiri yang membolehkan mereka hidup di kawasa melampau ini.

Mikroorganisma dan haiwan, tidak kira betapa pintarnya mereka, tidak boleh mengait baju sejuk untuk mengekalkan kehangan badan mereka. Sebaliknya, dengan bantuan evolusi, mereka secara biologinya dapat menyesuaikan diri.

Ambil contoh penguin, burung yang hidup di benua paling sejuk di dunia. Badan mereka secara semula jadi direka untuk menyimpan haba. Urat darah mereka dililit di sekitar arteri mereka, mengekalkan darah di dalam arteri dan menjadikannya sedikit lebih panas.

Selain itu, apabila mereka menyelam di dalam laut yang sejuk sambil memburu, kadar denyutan jantung mereka menjadi perlahan sebanyak 15%. Ini membantu badan menjimatkan lebih banyak tenaga yang sebaliknya boleh digunakan untuk menjana lebih banyak haba badan.

Malah bulu di badan mereka bertindih, melindungi mereka daripada angin sejuk dan air yang sejuk mencucuk. Haiwan Artik lain, seperti beruang kutub, anjing laut dan musang Artik, mempunyai sifat yang sama. Mereka mempunyai bulu yang lebih tebal dan badan mereka menghasilkan lebih banyak haba badan.

Banyak mikroorganisma juga telah menyesuaikan diri untuk bertahan dalam keadaan sejuk yang melampau dan mereka ini dipanggil psychrophiles (yang pada umumnya bermaksud pencinta kesejukan). Bakteria sedemikian menghasilkan bahan seperti gel likat yang dipanggil exopolysaccharides yang bertindak seperti lapisan pelindung pakaian.

Sesetengah bakteria dan kulat juga mempunyai kemampuan menghasilkan protein antibeku. Protein ini mengurangkan takat beku air supaya air intraselular di dalamnya tidak membeku yang akan menyebabkan kerosakan pada bahagian dalaman badan.

Bagaimana pula dengan hidupan yang mampu hidup dalam keadaan panas melampau? Mereka ini biasanya digelar thermophiles. Terdapat banyak kehidupan di padang pasir, berhampiran gunung berapi dan dalam mata air panas. Bagaimanakah mereka beradaptasi untuk keadaan ekstrim ini.

Unta mempunyai keunikan dengan fungsi memerlukan kurang air daripada kebanyakan organisma lain. Sel darah mereka boleh menyimpan lebih banyak air, manakala bulunya menghalang unta daripada berpeluh dan kehilangan air melaluinya.

Antara mitos paling popular mengenai unta ialah kepercayaan bahawa haiwan menyimpan air di bonggolnya. Bonggol di belakang badannya sebenarnya terdiri daripada banyak tisu lemak yang digunakan sebagai sumber makanan alternatif sekiranya ia tidak dapat mencari apa-apa lagi untuk dimakan.

Kaktus telah menyesuaikan diri dengan padang pasir dengan menyimpan air di batangnya dan mempunyai daun berduri untuk mengelakkan kehilangan air melalui transpirasi. Mereka mempunyai akar yang sangat nipis yang mel[uti kawasan yaang  luas besar, membolehkan mereka menyerap semua titisan air di sekeliling mereka.

Selain daripada padang pasir, mikrob juga boleh bertahan berhampiran lubang hidroterma. Lubang ini adalah rekahan kecil yang terletak dalam laut di mana air yang sangat panas kira-kira 122°C dipam keluar dari bawah tanah. Mikroorganisma yang boleh hidup di tempat seperti lubang hidroterma atau gunung berapi ini dipanggil hipertermofil.

Membran sel hipertermofil adalah lebih fleksibel, membolehkan mereka mempunyai lebih kecairan, jadi air panas boleh mengalir masuk dan keluar daripadanya dengan lebih cepat. Beberapa contoh bakteria hyperthermophilic ialah Hyperthermus butylicus dan Methanopyrus kandleri.

Seperti yang anda boleh bayangkan, hidupan yang hidup ini sukar untuk mendapatkan nutrien yang kaya dengan tenaga jauh di dalam laut atau berhampiran gunung berapi. Sebaliknya, mikroorganisma ini akan mengalami tindak balas kimia untuk menghasilkan tenaga dengan menggunakan unsur-unsur di sekelilingnya.

Sebagai contoh, mikrob tertentu boleh menggunakan sulfur, besi, metana atau hidrogen untuk mencipta tenaga. Secara umunya, hidupan ini dilabelkan sebagai mikroorganisma kemosintetik.


5 Lagu Popular Dengan Lirik Sampah

Muzik mempunyai satu keistimewaan yang unik - karya yang terhasil mampu melekat dalam kepala kita, walaupun ada kalanya lirik yang terkandung di dalamnya tak masuk akal.

Begitulah nasib beberapa buah lagu popular yang terus kekal segar dalam ingatan kita, mampu diulang-ulang walaupun kita sedar atau tak sedar - teks yang terkandung di dalamnya serta dinyanyikan hanya ayat-ayat karut yang tak mempunyai makna.

Tahukah anda tentang beberapa buah lagu popular yang mempunyai lirik ntahapaapa ini? Berikut adalah lima lagu popular yang digarap tanpa banyak usaha diberikan dalam penulisan liriknya.

Sebuah lagu yang cukup popular, 'Ob-La-Di, Ob-La-Da' menjadi salah satu slogan yang sinonim dengan suasana gembira.

Walau bagaimanapun ungkapan tersebut sebenarnya hanyalah satu istilah yang sering disebutkan salah seorang kenalan Paul McCartney dari Nigeria, pemuzik bernama Jimmy Anonmuogharan Scott Emuakpor.

Jimmy gemar menyebut 'Ob-La-Di, Ob-La-Da, life goes on, bra!' setiap kali mendengar sesuatu berita yang menyedihkan dan ini menarik minat McCartney. Beliau meminjam rangkap itu untuk dijadikan lagu yang akhirnya dirakamkan kumpulan beliau The Beatles.

Nada dalam lagu tersebut sangat ceria, namun proses rakamannya sukar. Dua anggota utama Beatles, iaitu McCartney dan John Lennon bertelagah berkenaan lagu tersebut menyebabkan proses rakamannya menjadi sangat tegang.

Bagaimanapun karya yang terhasil kekal segar, menjadi salah satu lagu yang kerap dinyanyikan beramai-ramai ekoran iramanya yang mudah serta lirik yang tidak mempunyai banyak makna di sebaliknya.

Lagu klasik ini menjadi lagu pertama di Youtube, berjaya mencapai jumlah tontonan 1 billion (!!) kali untuk sebuah lagu dari dekad 1980-an - membuktikan kesan mendalam yang dipahat lagu ini.

Bagaimanapun bagi peminat setia kumpulan rock Guns n' Roses, mereka pasti tahu lagu ini dicipta secara tidak sengaja, ekoran melodi yang terhasil semasa pemain gitar utama kumpulan itu, Slash melakukan senaman jari. Penghasilan lagu itu juga dikatakan berlaku kurang daripada satu jam, untuk diciptakan melodinya.

Liriknya? Ungkapan ikonik 'where do we go? Where do we go now?' yang dinyanyikan berulang kali pada penghujung lagu tersebut pula sebenarnya dialog yang disebut kugiran itu - tatkala mereka tidak ada idea bagaimana untuk menamatkan lagu tersebut.

Selama ini pasti ramai yang menyebutnya seolah-olah ungkapan itu penuh makna.

Realitinya, Guns' n Roses tak tahu penamat yang sesuai untuk lagu tersebut, jadi mereka saling bertanya antara satu sama lain 'hah, sekarang macam mana?' kalau di bahasa Melayu-kan dialog mereka.

Lagu yang sangat popular ini bukan setakat mempunyai lirik yang karut, tetapi sebenarnya jauh tersasar berbanding versi asalnya.

Versi asal lagu ini merupakan sebuah lagu berbahasa Zulu berjudul 'Mbube' atau singa dendangan penyanyi Afrika Selatan bernama Solomon Linda, sempena jeritan yang dibuat komuniti beliau ketika menghalau singa yang mengganggu ternakan.

Selepas versi sebenar lagu ini meletup dalam dekad 1930-an di negara asalnya, usaha untuk menterjemahkan lagu tersebut ke bahasa Inggeris dijalankan mengubah istilah 'uyimbube' ('wahai singa') yang disebut berulang kali kepada 'wimeoweh' yang langsung tidak ada makna.

Lagu itu terus dikorupkan lagi oleh pengkarya barat, semasa rakaman semula dijalankan kumpulan The Tokens yang memperkenalkan istilah baru (yang direka-reka) 'wimoweh'. The Tokens juga menggarap kembali lagu tersebut untuk menceritakan tentang 'singa yang akan tidur malam.'

Dengan judul baru 'The Lion Sleeps Tonight', lagu itu dilancarkan dan menjuarai takhta carta tahun 1961-1962. Versi yang popular sekarang dan sering dimainkan adalah versi ini, yang mengandungi lirik menyimpang jauh penuh ungkapan direka pengkarya kulit putih untuk meniru dialek asal masyarakat Afrika Selatan.

Keseluruhan lagu ini memang tak masuk akal kan liriknya? Kami sendiri kurang pasti bagaimana lagu ini boleh jadi sangat-sangat popular. Era penghujung 1990-an memang satu zaman yang agak aneh untuk industri muzik dunia dan 'Blue (Da Ba Dee)' merupakan antara lagu paling popular ketika itu.

Dinyanyikan oleh sebuah kumpulan bernama Eiffel 65, lagu ini menguasai carta di banyak negara walaupun dari segi aspek seninya, 'Blue' layak dikatakan tidak mempunyai nilai karya.

Menceritakan berkenaan seorang lelaki yang hidup dalam dunia berwarna biru yang mana kesemua barangan di dunia tersebut turut berwarna biru, korus lagu itu memang sangat menyakitkan hati.

Ungkapan 'I'm blue Da ba dee da ba di' yang diulang berkali-kali tanpa mempunyai sebarang makna walaupun sangat menjengkelkan, akhirnya akan menjadi sesuatu yang sukar dibuang kotak fikiran kita.

Disanjung sebagai antara karya paling indah terhasil daripada kugiran legenda Radiohead, 'Fake Plastic' memang mampu memukau pendengarnya.

Melodi yang ringkas serta suara yang bergema, menyanyikan baris-baris bait yang dikatakan mempunyai makna yang sangat tersirat - peminat kumpulan ini memang banyak menghabiskan masa cuba menelaah apakah makna di sebalik lagu klasik ini.

Dikatakan menceritakan berkenaan perihal duniawi serta sifat manusia yang semakin mementingkan perkara materialisme, sehingga sanggup melupakan sesuatu yang asli dan nyata dalam hidup; terdapat pelbagai teori dikeluarkan peminat mereka.

Walaupun demikian, Thom Yorke vokalis dan pencipta lagu tersebut secara ikhlas mengakui lirik yang terhasil mengiringi melodi lagu tersebut, adalah perkara-perkara spontan yang dia fikirkan tatkala memainkan setiap nada lagu itu.


6 Kes Paling Lama Mangsa Penculikan Ditahan

Amat menyedihkan apabila kita mendengar atau terbaca berita mengenai kanak-kanak dan remaja diculik penjenayah. Mereka mungkin dijadikan tebusan, mangsa seksual atau dijual sebagai hamba.

Tidak semua mangsa culik bernasib baik dan berjaya ditemui semula. Ada sebahagian kes culik masih lagi belum selesai walaupun sudah berlaku puluhan tahun. Sebahagian lagi mangsa culik pula berjaya ditemui semula dan kembali ke pangkuan keluarga.

Walaupun mereka melalui kisah hitam dalam hidup, mereka bersyukur kerana diberi peluang sekali lagi untuk hidup bebas seperti insan biasa. Berikut adalah kes paling lama mangsanya ditahan penculik.

Pada tahun 1977, Colleen yang berusia 20 tahun ketika itu meninggalkan rumahnya di Eugene, Oregon, untuk pergi ke California. Cara dia bergerak adalah dengan menumpang atau hitchhiking (perkara yang biasa di barat).

Dia telah menumpang dua kenderaan lain sebelum menumpang kereta ketiga yang dipandu oleh Cameron Hooker, isterinya Janice dan bayi mereka. Selepas beberapa jam perjalanan, Colleen diugut dengan pisau dan diikat oleh Cameron sebelum dibawa ke kediaman pasangan itu.

Selama tujuh tahun, Colleen ditempatkan di dalam sebuah kotak kayu seperti keranda di bawah katil pasangan itu. Colleen menghabiskan masa selama hampir 23 jam sehari di dalam kotak kayu itu dan hanya akan dikeluarkan untuk dirogol dan diseksa sahaja.

Pada tahun 1984, Cameron yakin dia sudah mengawal minda Colleen sepenuhnya dan membenarkan wanita itu melakukan kerja sambilan di sebuah motel. Peluang ini diambil Collen untuk melarikan diri. Cameron akhirnya ditahan dan dijatuhkan hukuman penjara 104 tahun.

Pada Mac 1998, Natascha Kampusch yang berusia 10 tahun telah diculik ketika sedang berjalan kaki ke sekolahnya di Vienna, Austria. Dia ditahan di loteng sebuah rumah di pekan kecil Strasshof.

Penculiknya, Wolfgang Priklopil, sering menyeksa, merogol dan memaksa Natascha melakukan kerja rumah secara berbogel. Natascha menyifatkan Wolfgang sebagai seorang yang paranoid, tidak menentu dan obses kepada kebersihan.

Wolfgang juga sangat menyanjungi Hitler dan menganggap dirinya sebagai tuhan Mesir. Dia juga sering membuatkan Natascha kebuluran supaya gadis itu tidak berdaya untuk melarikan diri.

Pada 23 Ogos 2006, Natascha berjaya melarikan diri ketika sedang membersihkan kenderaan Wolfgang di luar rumah. Beberapa jam kemudian, Wolfgang membunuh diri dengan melompat di hadapan kereta api yang sedang bergerak sebelum ditahan pihak berkuasa.

Pada 13 November 1990, Fusako Sano yang berusia 10 tahun telah diculik selepas pulang daripada menyaksikan perlawanan bola lisut sekolahnya di Sanjo, Jepun. Dia diculik oleh Nabuyuki Sato, seorang penganggur berusia 28 tahun yang mengalami gangguan mental.

Fusako dikurung di bahagian tingkat atas rumah Nabuyuki yang hanya terletak 200 meter daripada balai polis. Ibu Nabuyuki tinggal di tingkat bawah rumah itu dan tidak menyedari Fusako dikurung kerana Nabuyuki akan mengamuk setiap kali ibunya cuba naik ke atas.

Ibu Nabuyuki yang risau dengan keadaan anaknya yang semakin ganas menghubungi pihak kesihatan tempatan untuk memeriksa keadaan anaknya. Pada Januari 2000, pihak kesihatan membuat lawatan dan Nabuyuki mula bertindak ganas sehingga memaksa pihak polis datang.

Polis kemudian menemui Fusako yang dikurung selama 9 tahun 2 bulan oleh Nabuyuki dan ditemukan semula dengan keluarganya yang tinggal sekitar 60km daripada rumah penculik.

Antara Ogos 2002 hingga April 2004, tiga wanita dilaporkan hilang di Cleveland, Ohio. Mereka ialah Amanda Berry, 17, Michelle Knight, 21, dan Gina DeJesus, 14.

Ketiga-tiga mangsa itu diculik dan dikurung oleh Ariel Castro. Lelaki itu merogol dan menyeksa mangsa-mangsanya selama sedekad. Amanda melahirkan seorang bayi perempuan manakala Michelle pula mendakwa dia mengandung sebanyak lima kali tetapi semuanya keguguran akibat dipukul teruk oleh Castro.

Pada 2013, Amanda berjaya diselamatkan oleh jiran Castro yang kemudian menghubungi pihak polis. Polis juga menemui Michelle dan Gina di kediaman penjenayah itu.

Castro telah dihukum penjara selama 1,000 tahun tetapi membunuh diri pada bulan pertama dia menjalani hukuman. Ketiga-tiga wanita itu kembali ke pangkuan keluarga dan kini aktif memberi kesedaran tentang usaha mencari individu yang dilaporkan hilang.

Pada 1991, Jaycee Dugard yang berusia 11 tahun telah diculik ketika berjalan ke hentian bas sekolah di rumahnya di South Lake Tahoe, California. Dia telah ditembak menggunakan stun gun dan diculik oleh Phillip Garrido dan isterinya, Nancy.

Pasangan penculik itu telah mengurung Jaycee selama 18 tahun. Selama ditahan, Jaycee sering dirogol oleh Garrido yang merupakan pesalah seks dan penagih dadah.

Pada August 2009, Garrido bersama dua orang kanak-kanak perempuan pergi ke balai polis di University of California bagi meminta kebenaran untuk menyampaikan ceramah mengenai agama dan seksual. Garrido mendakwa dia mempunyai penyelesaian kepada individu yang mengalami masalah seksual.

Pegawai yang curiga mula membuat pemeriksaan latar belakang. Dia mendapati Garrido mempunyai rekod rogol dan culik. Garrido disiasat sehingga segalanya terbongkar. Dua kanak-kanak perempuan yang dibawanya adalah hasil hubungannya dengan Jaycee Dugard yang diculiknya.

Garrido telah dijatuhkan hukuman penjara selama 431 tahun manakala isterinya Nancy pula dihukum penjara selama 36 tahun.

Kisah wanita malang ini telah menggemparkan seluruh dunia apabila dia ditemui pada 2008. Elisabeth Fritzl telah dipenjara selama 24 tahun di ruang bawah tanah di rumah ibu bapanya sendiri di Austria.

Lebih menyedihkan, Elisabeth dipenjarakan oleh bapanya sendiri iaitu Josef Fritzl. Bapanya telah merogol Elisabeth sehingga dia melahirkan tujuh orang anak di mana seorang daripadanya meninggal dunia sejurus selepas dilahirkan.

Tiga anak Elisabeth hidup secara normal bersama Josef dan isterinya, Rosemarie yang juga ibu kandung Elisabeth. Rosemarie dan tiga kanak-kanak itu ditipu Josef bahawa Elisabeth tidak mahu menjaga anak-anaknya dan mengikut kumpulan ajaran sesat.

Pada April 2008, segala-galanya terbongkar apabila Josef terpaksa membawa anak sulung Elisabeth yang dikurung ke hospital kerana masalah buah pinggang. Elisabeth dan anak-anaknya diselamatkan manakala Josef dipenjara seumur hidup.


5 Kes Lelaki Yang Sanggup Melakukan Jenayah Untuk Lari Dari Isteri

Di kalangan ahli masyarakat kita, jenaka berkenaan suami isteri adalah perkara biasa.

Ramai gemar berseloroh berkenaan perangai suami yang 24 jam cuba mengelakkan diri dari isteri, menggunakan 1001 macam cara hanya untuk memastikan dia tak perlu menghadap isteri di rumah.

Bagi segelintir individu - rasa berat hati sebumbung dengan isteri mampu menyebabkan mereka bertindak di luar fikiran norma. Berikut adalah lima kes suami melarikan diri dari isteri dalam cara paling unik dan ekstrim.

Dalam kes dilapor 24 Oktober 2021, seorang penjenayah di Itali merayu kepada pihak berkuasa Itali agar membenarkan dirinya dipenjarakan, berikutan sudah tidak mampu menanggung seksa hidup bersama isterinya.

Lelaki itu seorang rakyat Albania disabitkan kesalahan jenayah berkaitan dadah tetapi berjaya mengelakkan hukuman penjara, diperintah dikurung di rumah yang selama beberapa tahun.

Malangnya, krisis rumahtangga yang berlaku di antara kedua pasangan itu meruncing selepas beberapa bulan dia menjalani hukuman, memaksa dia mahu ke penjara.

Bagi membolehkan dirinya dipenjarakan, lelaki itu melanggar perintah kurungan yang dikenakan mengakibatkan dipindahkan ke penjara - memenuhi impian lelaki itu.

Bagi seorang lelaki bernama Lawrence John Ripple, hidup sebumbung bersama isterinya merupakan penderitaan yang sukar untuk dia tempuh.

Jadi Ripple melakukan tindakan yang 'sepatutnya' dilakukan semua lelaki; dia bertindak merompak sebuah bank dengan cara yang lembut.

Sampai di depan petugas bank, Ripple menghulurkan sekeping nota meminta wang serta amaran bahawa dia bersenjata. Pegawai bank menghulurkan $2,924 (RM12,135) yang disambut Ripple dan dimasukkan ke dalam beg.

Dia kemudiannya menunggu polis hadir. Malang bagi Ripple - rancangannya gagal teruk.

Dalam perbicaraan yang dijalankan, pihak mahkamah mendapati Ripple adalah seorang warga contoh yang baik dan bermoral, membenarkan hukumannya diringankan selepas Ripple mengakui bersalah.

Dia dihukum perintah kurungan rumah selama 6 bulan - menerima hakikat tidak boleh lari dari isterinya seperti yang dirancang.

Berbanding dua nama dalam senarai di atas, jenayah dilakukan Hayden Scott Vandiver dari Tennessee, Amerika Syarikat telah mengakibatkan kerugian kepada pihak lain.

Vandiver ketika kejadian pada 3 Oktober 2015 berusia 51 tahun, bertindak nekad mencuri trak milik bekas majikannya bernilai RM248 ribu -  terus dipandu ke dalam tasik berdekatan.

Sebelum itu dia turut bertindak memecahkan pejabat milik majikannya itu dengan niat untuk membalas dendam.

Ketika ditangkap dan ditemuramah stesen TV tempatan, Vandiver mengaku dia melakukan tindakan sebegitu selain dari membalas dendam, adalah disebabkan mahu melarikan diri dari isterinya.

Dia juga berharap agar isterinya menonton temuramah itu agar memahami isi hatinya.

Seorang wanita bernama Noela Rukundo dari Melbourne, Australia mengalami detik cemas dalam hidupnya.

Pada awal bulan Februari tahun 2016 semasa melawat rumah saudara mereka di Burundi, terletak di benua Afrika - seorang lelaki mengacukan pistol mengugut akan membunuhnya sekiranya arahan tidak dituruti.

Jadi Rukundo akur, menaiki kereta bersama lelaki itu ke sebuah lokasi. Sampai di sana, dia diikat kepada sebuah kerusi.

Tergamam, Rukundo menafikan kata-kata lelaki itu sebelum penculiknya menelefon suaminya, Balenga Kalala. Kedengaran suara suaminya di hujung talian mengesahkan permintaan agar Rukundo dibunuh.

Malang bagi Kalala, penculik itu enggan membunuh wanita; bertindak mengurung wanita itu selama dua hari sebelum membebaskan beliau selepas menerima upah kerja mereka.

Penculik itu juga memberikan semua bukti perancangan suaminya kepada Rukundo yang selamat kembali ke Australia.

Kalala sibuk menguruskan majlis memperingati isterinya 5 hari selepas insiden penculikan itu, mendakwa isterinya meninggal dunia dalam insiden kemalangan di Burundi. Selesai majlis dan semua tetamu telah pulang, Rukundo muncul mengakibatkan suaminya tergamam.

Selepas laporan polis dibuat, Kalala mengaku bersalah dipenjarakan 9 tahun atas kesalahan merancang untuk membunuh isteri sendiri walaupun failed habis.

Jika Balenga Kalala bertindak menggunakan pembunuh upahan membunuh isteri sendiri, seorang lelaki di India bernama Suraj Kumar menggunakan kaedah lebih kreatif - menggunakan ular tedung yang dilaporkan pada 20 Oktober 2021.

Kisahnya - isteri kepada Suraj seorang wanita bernama Uthra dikejarkan ke hospital selepas dipatuk ular di kaki.

Terlantar di hospital selama 52 hari memerlukan 3 kali pembedahan, kes patukan ular sebegini memang biasa berlaku di Kerala, selatan India. Tidak ada siapa menyangka kes itu satu perbuatan khianat.

Bagi memberikan rehat mencukupi, Uthra tinggal bersama ibu bapanya dan Suraj menjaga anak mereka.

Dalam satu lawatan Suraj ke rumah mertuanya bagi menjenguk isteri yang terlantar, keesokannya Uthra ditemui mati di atas katil dengan kesan gigitan ular tedung di tangan.

Bezanya kali ini, pihak polis merasa aneh kenapa ular tedung yang terkenal dengan sifat pasif bertindak menyerang Uthra yang terlentang tidak dapat bergerak.

Polis mula menjalankan siasatan berdasarkan maklumat tersebut, mendapati wujud pelbagai keraguan sehinggalah mereka menemui bukti yang mengaitkan Suraj dengan kes serangan itu.

Carian internet Surah didapati penuh dengan kajian tentang ular-ular berbisa, selain daripada terdapat rekod panggilan terhadap seorang penangkap ular bernama Suresh.

Suresh yang disiasat mengakui dia telah menjual dua ekor ular kepada Suraj tanpa mengetahui tujuannya - ular pertama yang mematuk isterinya, ular kedua yang membunuh isterinya.

Pelbagai bukti ditemu membuktikan berlaku perancangan jelas Suraj cuba membunuh Uthra, isterinya sendiri dua kali menggunakan dua ekor ular berbeza.

Hasil perbuatan itu, Suraj dijatuhkan hukuman penjara dua kali hayat - satu hukuman yang jarang sekali dijatuhkan melainkan jenayahnya benar-benar berat dan sukar diterima pemikiran kita.


Lelaki yang Memanipulasi Dunia Penerbangan Amerika - Juan Trippe

Menjadi yang terawal untuk mencuba sesuatu yang baru adalah berisiko terutamanya bagi syarikat besar. Melaburkan sejumlah wang besar untuk mencipta teknologi yang mencetus revolusi mungkin berakhir dengan kerugian teruk. Sebaliknya, tiada juga syarikat yang mahu ketinggalan dalam persaingan.

Itulah dilema yang dihadapi oleh syarikat penerbangan komersial dan pengeluar pesawat Amerika Syarikat pada awal tahun 1950-an. Ketika itu, hangat diperdebatkan tentang penerimaan teknologi baru enjin jet.

Walaupun penggunaan enjin jet menjanjikan kelajuan yang tidak pernah dicapai, keselesaan penumpang dan kestabilan, masih banyak lagi alasan yang diragui.

Ketika itu, kebanyakan syarikat pengeluar pesawat masih lagi dilengkapi dengan teknologi penghasilan pesawat berkuasa kipas yang sama mereka gunakan untuk membina pesawat sejak Perang Dunia Kedua. Mereka juga keberatan untuk mengubah teknologi sedia ada.

Penggunaan pesawat enjin jet juga memerlukan landasan yang lebih panjang, lapangan terbang baru, dan sistem kawalan udara yang baru untuk mengendalikannya.

Bahkan, teknologi enjin jet masih belum terbukti dan kos untuk membangunkannya akan menelan belanja yang sangat besar. Semua faktor ini menjadi alasan mengapa tiada pengeluar pesawat yang berani untuk melabur dalam teknologi enjin jet.

Bagi syarikat penerbangan komersial pula, mereka juga tidak sanggup membuat pelaburan besar untuk menempah sesuatu yang belum pasti memberi pulangan.

Pada 2 Mei 1952, pesawat jet pertama iaitu De Havilland DH106 Comet telah membuat penerbangan komersial sulung mereka dari London ke Johannesburg. Peristiwa bersejarah itu menggemparkan seluruh dunia dan pengeluar pesawat Amerika tidak mempunyai apa-apa untuk bersaing dengan Comet.

Walaupun Britain dilihat bakal menguasai pasaran penerbangan dunia tetapi ia tidak bertahan lama. Pada 10 Januari 1954, sebuah pesawat Comet dari Rome telah meletup di ruang udara Laut Mediterranean. Tiga bulan kemudian pada 8 April, sebuah lagi pesawat Comet terhempas di Naples.

Semua pesawat Comet dihentikan perkhidmatannya sehingga punca sebenar dikenal pasti. Siasatan panjang mendapati bahawa kemalangan yang berlaku disebabkan bentuk tingkap empat segi Comet. Sudut tajam pada tingkap menyebabkan tekanan meningkat di kulit pesawat setiap kali berada pada tekanan tinggi di udara.

Pengeluar Comet memperbaiki rekaan mereka dengan menggunakan tingkap bulat dan kembali beroperasi pada 1958 tetapi ia sudah terlambat. Britain hilang gelaran pendahulu bukan hanya kerana kesilapan rekaan tetapi juga disebabkan oleh seorang lelaki bernama Juan Trippe.

Juan Trippe adalah pengasas dan CEO kepada Pan American Airways (Pan Am). Dia dikenali sebagai orang yang berani mencuba sesuatu yang baru dan sering menjadi ikutan para pesaingnya.

Selepas kejayaan penerbangan pertama Comet, Trippe telah memesan tiga pesawat Comet untuk Pan Am. Walaupun dibidas kerana memesan pesawat luar, Trippe tahu percaturannya akan membuatkan pengeluar pesawat Amerika berlumba-lumba untuk membangunkan pesawat jet sendiri.

Gerak hatinya berjaya apabila Boeing memperkenalkan pesawat jet pertama Amerika iaitu model 707 pada tahun 1954. Douglas Aircraft yang tidak mahu ketinggalan juga mengumumkan pembinaan pesawat jet mereka iaitu DC-8.

Walaupun Boeing mendahului, Douglas Aircraft sebenarnya mempunyai kelebihan. Apa-apa kekurangan pada Boeing 707 bakal diperbaiki dalam penghasilan DC-8.

Pada 13 Oktober 1955, Juan Trippe sekali lagi membuat "kerja gila" apabila memesan 25 pesawat DC-8. Ia mengejutkan semua pemain industri memandangkan DC-8 hanyalah wujud di atas kertas dan hanya mempunyai model kayu sementara Boeing 707 sudah lebih setahun beroperasi.

Boeing terpaksa meningkatkan strategi dengan menghasilkan pesawat yang lebih besar dan stabil iaitu Intercontinental 707. Pesawat baru ini membuahkan hasil apabila Pan Am membeli 17 buah pesawat Intercontinental 707 diikuti oleh syarikat penerbangan komersial yang lain.

Juan Trippe telah memanipulasikan industri penerbangan Amerika yang sebelum ini takut dan degil untuk berubah kepada berlumba-lumba terjun ke dalam teknologi penghasilan pesawat jet. Sejak itu, Amerika Syarikat menjadi salah satu gergasi dalam dunia penerbangan.

Syarikat Pan Am yang ditubuhkan oleh Juan Trippe sejak 1927 boleh dikatakan sebagai duta Amerika yang terbang ke seluruh dunia pada suatu masa dahulu. Malangnya, syarikat itu jatuh muflis dan terpaksa dihentikan operasinya pada tahun 1991.


5 Pelakon Terkenal Yang Lambat Berjaya Dalam Karier

Banyak pihak melihat industri hiburan sebagai satu pilihan karier yang harus dimulakan sejak usia muda, bagi membolehkan perjalanan karier dan nama dibentuk dengan asas kukuh tapaknya.

Apatah lagi ramai yang gemar mengatakan semakin tua seseorang, semakin sukar untuk dia melonjakkan diri sebagai seorang yang popular dan ada nama sebagai seorang penggiat seni. Realitinya ramai nama-nama besar dalam industri hiburan khasnya di Hollywood memulakan karier atau menemui lonjakan yang diperlukan, hanya ketika sudah di pertengahan usia.

Berikut adalah lima nama besar yang berjaya ketika tidak lagi bergelar anak muda.

Dek kerana usianya, pasti ramai menyangkakan Morgan Freeman telah mengecapi kejayaan sejak mula. Walaupun begitu, Freeman memulakan karier dari bawah, sebagai pelakon teater dan penari pada tahun 1964 serta memegang watak-watak sampingan dalam penerbitan filem dan drama.

Karier beliau mula meningkat sekitar tahun 1987, selepas persembahan beliau mula diterima baik membuka kepada tawaran-tawan lebih besar. Pada tahun 1989, Freeman akhirnya mencapai kejayaan besar selepas filem komedi lakonan beliau 'Driving Miss Daisy' meletup di pawagam.

Ketika itu beliau berusia 52 tahun. Lonjakan yang diperlukan itu membuka jalan kepada Freeman mencipta nama sebagai pelakon disegani di Hollywood. Antara filem wajib tonton lakonan beliau adalah The Shawshank Redemption, Seven dan Million Dollar Baby.

Kini dikenali sebagai wajah paling ikonik dalam siri TV 'Breaking Bad', Bryan Cranston yang lahir pada tahun 1956 memulakan karier dalam filem, sebagai penyumbang suara kepada siri-siri animasi serta watak-watak kecil dalam siri drama di TV.

Nama beliau mula dikenali selepas memainkan watak dalam siri komedi terkenal 'Seinfeld', memegang salah satu watak sampingan yang muncul dalam 5 episod.

Penampilan itu membawa kepada tawaran untuk Cranston memegang watak utama sebagai ketua keluarga yang kelakar dalam siri klasik 'Malcolm in the Middle' selama 151 episod bermula tahun 2000.

Cranston turut menempa nama kali pertama sebagai pengarah, selepas ditawarkan mengarahkan beberapa episod siri itu.

Perjalanan karier seni Harrison Ford pasti sukar dipercayai, bagi mereka yang tidak tahu. Aktor yang cukup terkenal sebagai pemain watak ikonik Han Solo dan Indiana Jones ini hanya memulakan karier secara tidak sengaja.

Ford yang menggemari seni pertukangan kayu berkhidmat sebagai seorang pereka set filem, pada mulanya enggan untuk bergelar pelakon serius walaupun pernah menyertai beberapa produksi untuk TV.

Bagaimanapun, pujukan salah seorang produser filem di Universal Studios bernama Fred Roos yang percaya dengan karisma Ford memberikan beliau watak sampingan dalam filem 'American Graffiti' ketika dia berusia 30 tahun, dengan George Lucas sebagai pengarah.

Persembahan baik dalam filem itu mendorong kedua-duanya bekerjasama lagi. Lucas dan Ford meneruskan kesinambungan mencipta filem yang dinamakan sebagai 'Star Wars', yang menjulang nama Ford sebagai aktor besar dalam industri pada usia 35 tahun.

Kini dikenali sebagai antara aktor paling besar dalam drama dan komedi, perjalanan karier seni Carell memang berliku-liku. Dia cuba terlibat dalam industri filem selama beberapa tahun sekitar dekad 1980-an namun gagal memecah masuk, membawa dirinya agar lebih fokus sebagai pelakon siri TV.

Pada usia 34 tahun, Carell ditawarkan sebagai pelakon dalam siri TV 'The Dana Carvey Show' yang menjadi batu loncatan kerjaya beliau pada tahun 1996.

Bagaimanapun Carell perlu menunggu lebih 7 tahun sebelum dia mula dikenali sebagai pelakon filem. Watak yang dimainkan beliau dalam filem 'Anchorman' membuka jalan, sebelum nasib Carell mula berubah selepas dua projek beliau terlibat meletup.

Filem 'The 40 Year Old Virgin' dan siri TV 'The Office' menjulang nama beliau sebagai seorang pelakon komedi yang cukup baik, ketika beliau sudah berusia 43 tahun. Walaupun dikenali dengan watak kelakar, Carell turut berkemampuan watak serius seperti dalam filem 'Foxcatcher' dan 'The Big Short' serta suara utama siri animasi 'Despicable Me.'

Nama beliau kini sudah terpahat sebagai satu nama ikonik dalam industri filem Hollywood. Walaupun begitu, Samuel L. Jackson juga terpaksa mengharungi perjalanan sukar dalam mencipta nama yang hanya dikecapi ketika dia sudah berusia lebih 4 dekad.

Lahir pada tahun 1948, Jackson mula terlibat dalam kegiatan aktivis pro-kulit hitam walaupun dalam masa yang sama turut melibatkan diri dalam persembahan muzik dan teater komuniti. Perkenalan beliau dengan aktor Morgan Freeman membuka jalan untuk Jackson melatih dirinya dengan lebih serius.

Bagaimanapun pengarah besar Spike Lee adalah individu yang bertanggungjawab mengenalpasti bakat Jackson, menawarkan beberapa watak kecil untuk dimainkan beliau. Filem 'Jungle Fever' arahan Lee membolehkan Jackson memenangi anugerah pelakon pembantu terbaik.

Jackson kemudiannya mula bekerjasama dengan seorang lagi pengarah besar Quentin Tarantino, menerusi watak pembantu dalam filem True Romance sebelum Tarantino mencipta watak khas hanya untuk dimainkan Jackson, dalam filem klasik 'Pulp Fiction.'

Filem tersebut yang diterbitkan ketika Jackson sudah berusia 46 tahun, membawa perubahan besar dalam karier Jackson - seterusnya membolehkan Jackson dikenali sebagai nama besar Hollywood, membintangi filem seperti 'Unbreakable', siri filem Star Wars dan filem dalam dunia sinematik komik Marvel.


7 Buku Kanak-Kanak Paling Banyak Terjual Sepanjang Zaman

Sejak kecil, kita sudah didedahkan dengan pelbagai buku kanak-kanak bukan sahaja untuk memupuk minat membaca, tetapi mengajar kita mengeja, mendengar dan menyebut sesuatu perkataan dengan betul.

Melihat sahaja tajuk artikel ini, mungkin ramai pembaca yang akan meneka bahawa buku kanak-kanak paling popular sepanjang zaman mestilah buku Harry Potter tulisan  J. K. Rowling kerana popularitinya sehingga difilemkan.

Namun, sangkaan tersebut kurang tepat. Kali ini, kami ingin kongsikan pula senarai 7 buku kanak-kanak palling popular sepanjang zaman. Lebih mengejutkan, buku yang berada di tangga pertama dalam senarai ini adalah buku yang asalnya berbahasa  Perancis!

Harry Potter and the Prisoner of Azkaban adalah novel fantasi yang ditulis oleh pengarang Inggeris J. K. Rowling dan merupakan yang ketiga dalam siri Harry Potter. Buku ini mengikuti Harry Potter, seorang ahli sihir muda pada tahun ketiga di Hogwarts School of Witchcraft and Wizardry. B

ersama dengan rakan-rakan Ronald Weasley dan Hermione Granger, Harry menyiasat Sirius Black, seorang tahanan yang melarikan diri dari Azkaban, penjara penyihir yang dipercayai salah satu sekutu lama Lord Voldemort.

Harry Potter and the Chamber of Secrets adalah novel fantasi yang ditulis oleh pengarang Inggeris J. K. Rowling dan novel kedua dalam siri Harry Potter. Buku ini diterbitkan di United Kingdom pada 2 Julai 1998 oleh Bloomsbury dan kemudian di Amerika Syarikat pada 2 Jun 1999 oleh Scholastic Inc.

Walaupun Rowling mengatakan bahawa beliau sukar untuk mennyiapkan buku ini, ia mendapat pujian dan penghargaan tinggi daripada pengkritik, pembaca dan industri buku walaupun sebilangan pengkritik menganggap kisah dalam buku ini mungkin terlalu menakutkan bagi anak-anak yang lebih muda.

The Adventures of Pinocchio ( dalam bahasa Itali dikenali sebagai Le avventure di Pinocchio) adalah novel untuk kanak-kanak oleh pengarang Itali Carlo Collodi, berlatarbelakangkan kawasan Pescia. Ianya mengenai pengembaraan seorang watak nakal  animasi bernama Pinocchio dan ayahnya, seorang pengukir kayu miskin bernama Geppetto.

Ia pada asalnya diterbitkan dalam bentuk bersiri dalam salah satu majalah mingguan Itali bermula dari 7 Julai 1881. Kisah ini berhenti selepas hampir 4 bulan dan 8 episod pada Bab 15 tetapi atas permintaan ramai dari pembaca, episod tersebut disambung pada 16 Februari 1882. Pada bulan Februari 1883, kisah itu diterbitkan dalam satu buku.

The Lion, the Witch and the Wardrobe adalah novel fantasi untuk kanak-kanak yang ditulis oleh C. S. Lewis, yang diterbitkan oleh Geoffrey Bles pada tahun 1950. Ia adalah yang pertama diterbitkan dan judul paling terkenal dengan tujuh novel dalam siri The Chronicles of Narnia (1950–1956)

Walaupun pada asalnya adalah yang pertama dari The Chronicles of Narnia, ia adalah jilid dua dalam edisi terbaru yang disusun mengikut kronologi cerita. Seperti judul lain, ia diilustrasikankan oleh Pauline Baynes. Dianggarkan 84 juta salinan telah terjual.

Buku pertama untuk siri Harry Potter ini telah terjual hampir dua kali lebih banyak salinan daripada sekuelnya. Buku ini adalah novel fantasi yang ditulis oleh pengarang Inggeris J. K. Rowling dan terjual lebih 120 juta salinan.

Novel ini memberi kita gambaran pertama mengenai Hogwarts, Voldemort, Snape, Quidditch dan seribu nama dan konsep lain yang kini tidak asing lagi. Namun yang peliknya, judulnya diubah menjadi Harry Potter and the Sorcerer's Stone untuk versi Amerika Syarikat.

The Hobbit adalah novel fantasi kanak-kanak oleh pengarang Inggeris J. R. R. Tolkien. Ia diterbitkan pada tahun 1937 dengan pujian kritis, dinominasikan untuk Carnegie Medal dan dianugerahkan hadiah dari New York Herald Tribune untuk fiksyen remaja terbaik. Buku ini tetap popular dan diiktiraf sebagai klasik dalam sastera kanak-kanak.

Perkemebangan peribadi dan kepahlawanan adalah tema utama cerita dalam buku ini bersama dengan motif perang. Pengetahuan ilmiah penulis mengenai filologi Jerman dan minat dalam mitologi dan dongeng sering diperhatikan sebagai pengaruh dalam buku ini.

Kisah kanak-kanak klasik dari Perancis boleh dikatakan kurang terkenal di dunia berbahasa Inggeris daripada kisah-kisah lain dalam senarai ini. Itu belum dilihat dari segi keuntungan dari blockbuster utama Hollywood (walaupun terdapat kisah animasi Perancis pada tahun 2015 diterima dengan baik), tetapi masih sangat popular di benua ini.

Buku ini adalah kisah seorang juruterbang yang terhempas di gurun Sahara dan ketika memperbaiki pesawatnya, bertemu dengan seorang putera pelik yang mengaku berasal dari asteroid. Buku ini dianggarkan telah terjual sebanyak 150 juta salinan  seluruh dunia.


6 Kes Kehilangan yang Masih Menjadi Misteri

Kes kehilangan yang belum selesai merujuk kepada seseorang individu hilang yang tidak diketahui statusnya sama ada hidup atau mati. Kes seperti ini tidak dapat disahkan kerana lokasi dan keadaan mereka yang tidak diketahui.

Kes kehilangan mungkin berpunca daripada tindakan jenayah, kemalangan, kematian di tempat yang tidak boleh ditemui (seperti di laut) atau menghilangkan secara sukarela. Setiap hari, terdapat banyak kes kehilangan individu yang dilaporkan di seluruh dunia.

Namun, terdapat beberapa kes kehilangan popular yang masih kekal sebagai misteri sehingga hari ini. Berikut adalah beberapa kes kehilangan yang masih menjadi tanda tanya.

Ettore Majorana dianggap sebagai genius matematik dan merupakan seorang ahli fizik teori Itali yang lahir pada 1906. Terma "Persamaan Majorana" dan "Fermion Majorana" dalam fizik dinamakan sempena namanya.

Majorana bekerja dengan ramai cendiakawan di Eropah dan menerbitkan banyak kertas akademiknya dari masa ke masa. Pada tahun 1933, dia dilaporkan mengalami masalah kesihatan dan cenderung untuk menyendiri.

Pada 25 Mac 1938, Majorana hilang tanpa jejak selepas membeli tiket kapal dari Palermo ke Naples. Pelbagai teori yang dibuat mengenai kehilangannya tetapi masih belum terjawab sehingga hari ini.

Jim Sullivan merupakan seorang penyanyi folk di Amerika dan pernah menghasilkan album berjudul "UFO" pada tahun 1969. Album UFO menampilkan tema mengenai alam ghaib dan makhluk angkasa lepas.

Pada tahun 4 Mac 1975, penyanyi itu bersendirian memandu ke Nashville untuk menghasilkan lagu tetapi Jim tidak menghubungi keluarganya selama beberapa hari. Keretanya kemudian ditemui di sebuah pekan kecil bernama Santa Rosa, New Mexico.

Jim Sullivan menyewa sebuah bilik motel di Santa Rosa tetapi polis mendakwa penyanyi itu tidak tidur langsung di dalam bilik itu. Selain pihak berkuasa, ahli keluarganya juga berusaha menjejaki Jim tetapi gagal ditemui sehingga hari ini.

Pada tahun 2004, kerajaan Sri Lanka cuba untuk menyelesaikan misteri kehilangan "Pasukan Bola Tangan Kebangsaan Sri Lanka" yang sedang melakukan jelajah di Jerman. Namun, ia bukanlah satu tugas yang mudah kerana Sri Lanka sebenarnya tidak pernah membentuk pasukan kebangsaan dalam sukan itu.

Sekumpulan 23 orang lelaki telah menipu Kedutaan Jerman di Colombo, Sri Lanka, untuk mengeluarkan visa selama sebulan bagi jelajah sukan itu. Mereka menunjukkan semua dokumen yang kelihatan sahih dan tidak meragukan.

Kerajaan Jerman juga gagal mengesan mereka. Mereka dipercayai telah melarikan diri ke Perancis atau Itali. Sehingga hari ini, tiada khabar berita mengenai mereka. Satu filem komedi Itali berjudul "Machan" diterbitkan berdasarkan kisah "pasukan" ini.

Pada tahun 1697, Sanje Tenzin berusia 14 tahun bernama Sanje Tenzin telah dilantik menjadi Dalai Lama ke-6 dan ditukarkan nama kepada Tsangyang Gyatso. Dia dipilih kerana mempunyai tanda-tanda kelahiran semula Dalai Lama.

Walau bagaimanapun, Dalai Lama ke-6 ini agak berbeza kerana gemar minum minuman keras dan berfoya-foya dengan wanita sehingga digelar sebagai "Dalai Lama Playboy".

Pada tahun 1706, Dalai Lama ke-6 ini telah dilaporkan hilang, kemungkinan diculik ketika dalam perjalanan ke Beijing. Kehilangannya dipercayai ada kaitan dengan kemelut politik yang berlaku antara Tibet, China dan Mongolia. Mayatnya tidak pernah ditemui sehingga kini.

Panchen Lama dianggap sebagai pemimpin agama kedua terpenting dalam Buddha Tibet selepas Dalai Lama. Salah satu tugas Panchen Lama adalah untuk memilih Dalai Lama seterusnya melalui tanda-tanda kelahiran semula.

Setelah kematian Panchen Lama ke-10, Dalai Lama ke-14 telah melantik Gedhun Choekyi Nyima yang berusia enam tahun sebagai Panchen Lama ke-11 pada 1995. Dalai Lama ke-14 telah menetap di India sebagai pelarian sejak tahun 1959 lagi setelah China menguasai Tibet.

Tiga hari kemudian, Gedhun dan keluarganya dipercayai diculik atas arahan kerajaan China. Beberapa bulan kemudian, kerajaan China memilih Gyaincain Norbu sebagai pengganti Gedhun Choekyi yang masih lagi belum ditemui sehingga hari ini.

Kedua-dua lelaki ini hilang pada tahun 2003 dan 2004 di bawah kejadian serupa di Naples, Florida. Kedua-dua lelaki ini kali terakhir dilihat ditahan oleh seorang anggota polis bernama Steve Calkins atas kesalahan memandu tanpa lesen.

Calkins bagaimanapun menafikannya dengan mengatakan dia mengubah fikiran dalam kedua-dua kejadian dan melepaskan mereka sebelum dibawa ke balai.

Pada tahun 2018, pelakon, pengarah dan penerbit Tyler Perry menawarkan ganjaran sebanyak USD 200,000 kepada sesiapa yang mempunyai maklumat ke atas kes ini. Steve Calkins yang kini berusia 66 tahun sedang dibicarakan di mahkamah tetapi masih belum disabitkan bersalah.


7 Arkib Terpenting di Dunia

Arkib adalah kemudahan yang mengumpulkan dan menyimpan maklumat atau pengetahuan dalam pelbagai format termasuk jurnal, buku, video, manuskrip, majalah dan surat khabar, rakaman muzik, suara, skrip antik atau permainan, peta, setem, paten, pangkalan data, cetakan, gambar dan banyak lagi.

Simpanan-simpanan di arkib sangat penting untuk sejarah dunia dan bakal menjadi rujukan untuk generasi masa hadapan. Majlis Antarabangsa Arkib (International Council on Archives) mempunyai 1,400 anggota dari 199 negara yang berbeza.

Kali ini, pihak Iluminasi ingin kongsikan pula antara 7 arkib paling penting dan bernilai yang terdapat di dunia. Diharapkan arkib-arkib ini terus terpelihara dan dapat terus mengumpulkan barangan-barangan yang mungkin berguna pada generasi akan datang.

Perkhidmatan Arkib UNESCO ditubuhkan pada tahun 1947 dan kini mempunyai lebih dari 10,000 meter rak yang padat untuk dokumen dan laporan bertulis, rakaman suara, gambar, dan ratusan ribu mikrofik. Arkib UNESCO ditubuhkan sebagai sebahagian daripada Institut Kerjasama Intelektual Antarabangsa (IICI) yang wujud sebelum penubuhan UNESCO.

Arkib UNESCO adalah sumber maklumat yang tidak ternilai mengenai kerjasama global oleh tokoh-tokoh yang sangat berpengaruh selama dua perang dunia, seperti Masaharu Anesaki, Albert Einstein, Thomas Mann, Gabriela Mistral, Rabindranath Tagore, Marie Curie dan Taha Hussein.

Organisasi Kesihatan Sedunia ditubuhkan pada tahun 1948 dan bekerjasama dengan 194 negara anggota, enam wilayah dan lebih dari 150 pejabat untuk mempromosikan kesihatan, menjaga keselamatan dunia, dan melayani orang-orang yang rentan. Arkib WHO meningkatkan akses kepada maklumat kesihatan dan bukti saintifik, terutama di negara membangun.

Arkib ini dibahagikan kepada dua unit: rekod (yang separa aktif) dan arkib. Misi mereka adalah untuk mengurus dan memelihara rekod dan arkib sejarah dan separuh aktif WHO yang merangkumi catatan yang tidak ternilai mengenai pencegahan penyakit tidak berjangkit, ketahanan antimikroba dan banyak lagi.

Cinémathèque Française adalah salah satu arkib objek dan dokumen yang berkaitan dengan filem di seluruh dunia. Penjaganya, Henri Langlois, sebenarnya mula mengumpulkan filem pada awal abad ke-20. Menjelang permulaan Perang Dunia Kedua, beliau telah mempunyai salah satu koleksi filem paling hebat di Eropah.

Selama bertahun-tahun, ia berubah menjadi salah satu arkib terbesar yang dikhaskan untuk melindungi dan menampilkan filem dari pelbagai negara dan era. Langlois menerima Anugerah Kehormatan di Anugerah Akademi 1974 atas usaha gigihnya dalam melindungi dan memelihara sejarah filem sehingga membuatkan beliau dikenang sebagai "penyelamat filem".

Sejak tahun 1985, ARChive of Contemporary Music (ARC) telah wujud sebagai arkib, pusat penyelidikan, dan perpustakaan muzik di New York City. Lebih daripada tiga juta rakaman suara ditempatkan di ARC dan ini bersamaan lebih daripada 90 juta lagu.

ARC menyimpan lebih banyak rakaman daripada perpustakaan awam, universiti atau swasta lain di Amerika Syarikat. Mereka menyimpan rekod setiap versi setiap rakaman dalam semua format yang diketahui dan mereka telah mengkatalogkan secara elektronik lebih dari 400,000 rakaman suara dan mendigitalkan 200,000 daripadanya.

Baru-baru ini mendapat pengiktirafan rasmi sebagai arkib arkeologi terbesar di dunia oleh Guinness World Records, harta arkib dan Pusat Penyelidikan Arkeologi London (atau LAARC) ini merangkumi lebih daripada lima juta artifak kuno dan catatan lain dari hampir 9,000 penggalian yang berlaku selama berabad-abad sebelumnya di kawasan London.

Walaupun LAARC cukup mengagumkan, ia bukan hanya menjadi kemudahan penyimpanan yang besar tetapi juga menjadi salah satu pusat penyelidikan arkeologi yang paling penting di dunia di mana pelatih, pelajar dan bahkan sukarelawan biasa dapat membantu memproses artifak dan pelawat dapat melihat peninggalan tersebut.

Koleksi lebih dari lima ribu tahun karya seni dan sejarahnya, dari peradaban pertama dunia kuno hingga karya seni kontemporari dipamerkan disini. Koleksi tetapnya merangkumi karya seni dari Mesir Kuno dan zaman kuno klask hingga lukisan, patung dan banyak lagi.

Arkib Muzium Seni Metropolitan yang sangat luar biasa ini menyimpan koleksi seni Asia kuno, Bizantium, Afrika, Islam kuno dan banyak lagi. Arkib ini tidak mudah diakses oleh orang ramai dan hanya boleh dikunjungi oleh pekerja Muzium dan juga sarjana penyelidikan yang mempunyai kelulusan ijazah atau lebih tinggi.

Arkib Uthmaniyyah adalah koleksi besar catatan kuno dan sejarah yang berkaitan dengan Kerajaan Uthmaniyyah dan beberapa negara yang merangkumi 11 di Balkan dan EU, tiga di Kaukasus, 19 di Timur Tengah, Cyprus, Republik Turki, dan dua di Asia Tengah, yang semuanya tanah dan penempatannya pernah menjadi sebahagian dari Kerajaan yang megah ini.

Koleksi utama serta Arkib Negara pusat terletak di Istanbul di Arkib Uthmaniyyah milik Perdana Menteri. Arkib Uthmaniyyah merangkumi catatan bukan sahaja mengenai empayar dan negara Uthmaniyyah tetapi juga mengenai setiap negeri atau negara yang memiliki bahagian dari artifak bersejarah ini.


5 Insiden Kematian Yang Terjadi Semasa Penggambaran Filem

Melakukan penggambaran khasnya filem dan drama memerlukan banyak garis panduan dipatuhi, melibatkan aspek keselamatan pekerja dan mereka yang terlibat dalam pembikinannya.

Walaupun kita sebagai penonton melihat apa yang ditayangkan sebagai hiburan berbentuk fiksyen, proses penghasilan yang dijalankan berrisiko tinggi khasnya ketika melibatkan aksi lagak ngeri atau penggunaan perlatan prop senjata api.

Perancangan sebaik mana pun ada kalanya tidak mampu mengelakkan kemalangan berlaku. Berikut adalah lima insiden kemalangan yang berlaku secara tidak sengaja disebabkan oleh kelemahan atau kesilapan semasa produk filem berlangsung.

Sayang karier anak kepada mendiang Bruce Lee, Brandon Lee tamat sebelum benar-benar meletup ekoran kematian beliau yang tidak disengajakan, semasa penggambaran filem 'The Crow.'

Dalam satu adegan, serpihan peluru hidup tertembak keluar dari laras pistol yang digunakan untuk menembak peluru kosong, terkena pada bahagian perut Brandon seterusnya menusuk bahagian tulang belakang beliau.

Insiden yang berlaku pada 1 April 1993, merupakan kemuncak kepada beberapa siri kemalangan yang membelenggu produk filem tersebut. Brandon dikejarkan ke hospital sempat menjalani 6 pembedahan, tetapi sayangnya menghembuskan nafas terakhir 12 jam selepas kejadian akibat kecederaan parah yang dialami.

'The Crow' disiapkan dengan menggunakan bantuan pelakon lagak ngeri Brandon sebagai ganti serta penggunaan visual komputer, menjadi antara filem yang sering disebut-sebut sebagai adaptasi komik yang berjaya sehingga layak digelar sebuah filem klasik

Pengambaran filem biografi 'Midnight Rider' yang dilakukan secara bebas, memerlukan pasukan penerbit melakukan beberapa keputusan besar.

Ekoran kekangan bajet, produksi itu diteruskan tanpa mengambil berat aspek-aspek keselamatan walaupun membariskan nama-nama besar seperti William Hurt, Eliza Dushku dan Wyatt Russell.

Malangnya produksi filem itu berdepan insiden ngeri pada hari pertama pengambaran yang melibatkan keretapi.

Tanpa mendapat permit serta kebenaran, kru filem memilih untuk memasang sebuah katil pada trek keretapi berdasarkan kepada jadual keretapi yang telah mereka perolehi, di sebuah jambatan sempit di atas sungai.

Selepas dua buah keretapi selamat melepasi lokasi mereka, kru penggambaran mula bersedia untuk bekerja. Datang keretapi ketiga di luar jangkaan pada kelajuan sekitar 90km/j, menyebabkan pasukan kru mula kelam-kabut mencari ruang menyelamatkan diri dalam jambatan itu.

Pembantu jurugambar, seorang wanita bernama Sarah Jones gagal mengelak rempuhan berkemungkinan besar disebabkan dia ditolak katil yang dilanggar keretapi tersebut, mengakibatkan dia jatuh ke laluan keretapi tersebut.

Produksi filem itu dihentikan serta merta selepas insiden itu dan kesemua produser filem 'Midnight Rider' berhadapan perbicaraan mahkamah atas dakwaan cuai sehingga mengakibatkan kematian.

Tiga penerbit filem itu dibuktikan bersalah dan dihukum penjara 10 tahun tetapi berjaya meringankan hukuman yang diterima.

Pada peringkat awal, pelakon lagak ngeri kepada bintang utama Milla Jovovich, Olivia Jackson mengalami kemalangan ngeri selepas aksi tungangan motorsikal pada kelajuan tinggi mengakibatkan beliau berlanggar dengan kren kamera.

Olivia dikejarkan ke hospital dalam keadaan parah, koma selama 17 hari ekoran daripada pelbagai kecederaan yang dialami. Lebih malang bagi wanita itu, tangan kirinya terpaksa dipotong.

Dua bulan selepas insiden kemalangan itu, seorang lagi kru pengambaran bernama Ricardo Cornelius meninggal dunia selepas kenderaan berat jenis Humvee yang digunakan sebagai peralatan filem, tergelincir dari landasan lalu menghempap beliau.

Olivia bertindak menyaman syarikat pengendali kren tersebut yang berpusat di Afrika Selatan pada tahun 2016, menang kes tersebut dalam keputusan penghakiman pada bulan April 2020 - berjaya membuktikan dia hilang mata pencarian akibat insiden itu.

Kini tidak lagi boleh bekerja, Olivia yang sebelum itu menempa nama sebagai pelakon lagak ngeri utama bagi pelakon-pelakon wanita dalam filem seperti Star Wars - The Force Awakens, Mad Max : Fury Road, Guardians of the Galaxy dan Avengers : Age of Ultron terpaksa menerima hakikat karier beliau dalam industri hiburan telah tamat.

Dalam kita seronok dan tertawa menonton filem aksi komedi Deadpool 2, produksi filem tersebut sebenarnya berdepan tragedi hitam yang sukar dilupakan.

Salah seorang pelakon lagak ngeri wanita bernama Joi Harris terbabas dalam kemalangan motorsikal semasa pengambaran, ketika memainkan watak Domino dalam filem tersebut.

Adegan lagak ngeri itu memerlukan Joi menunggang pada kelajuan tinggi tanpa memakai topi keledar, merupakan kali pertama bekerja wanita tersebut bekerja dalam produksi filem.

Joi bukanlah penunggang cap ayam. Dia hadir dengan latar belakang hebat sebagai wanita kulit hitam pertama bergelar pelumba motorsikal profesional di Amerika Syarikat.

Walaupun sesi latihan selama lebih 2 hari berjaya dijalankan melibatkan 5 kali percubaan, malangnya insiden buruk menimpa produksi itu pada hari pengambaran. Joi meninggal dunia di tempat kejadian.

Insiden terbaru ini sangat mirip dengan apa yang telah menimpa Brandon Lee, tetapi kali ini situasi sebaliknya pula yang berlaku.

Pelakon terkenal Alec Baldwin ketika penggambaran filem 'Rust' di New Mexico dengan tidak sengaja tertembak dua kru produksi - pengarah fotografi Halyna Hutchins dan pengarah filem Joel Souza.

Halyna meninggal dunia selepas dikejarkan ke hospital sementara Joel pula berada dalam keadaan stabil, dibenarkan keluar dari fasiliti perubatan.

Pistol yang digunakan Alec ketika penggambaran masih dalam siasatan bagi mengenalpasti puncanya.

Setakat ini dipercayai pistol tersebut telah beberapa kali mengalami kegagalan fungsi. Menurut kru, pistol tersebut telah 3 kali tertembak secara sendiri mengakibatkan ketakutan di kalangan mereka yang bertugas.

Selain itu, kru produksi juga dikatakan telah bertindak memboikot penggambaran sehari sebelum kejadia, ekoran kegagalan produser filem itu menyediakan fasiliti dan ruangan kerja yang selesa untuk semua pertugas.


Kisah Angkasawan Menggunakan Uncang Teh Untuk Mengesan Kebocoran di Stesen Angkasa Antarabangsa (ISS)

Stesen Angkasa Antarabangsa (ISS) adalah stesen angkasa modular di orbit Bumi rendah. Ini adalah projek kolaborasi multinasional yang melibatkan lima agensi angkasa yang mengambil bahagian iaitu NASA, Roscosmos, JAXA, ESA dan CSA.

Pemilikan dan penggunaan stesen angkasa ditentukan oleh perjanjian antara kerajaan agensi yang terlibat. Sekiranya ingin tahu lebih lanjut mengenai ISS, kami pernah menulisnya dahulu dalam artikel 5 Fakta Menarik Mengenai Stesen Angkasa Antarabangsa.

Stesen Angkasa Antarabangsa (ISS) adalah kawasan yang berisiko tinggi atas banyak sebab dengan usia menjadi salah satu faktor utama. Pada tahun 2020, angkasawan menggunakan uncang teh untuk mengelakkan bencana besar daripada terjadi di stesen angkasa antarabangsa dengan memperbaiki lubang di salah satu modulnya.

Setelah kebocoran dijumpai di salah satu modul Stesen Angkasa Antarabangsa yang biasanya terbang 400 kilometer di atas Bumi, para rangkasawan terpaksa menggunakan apa sahaja yang ada dan berusaha untuk mencari jalan penyelesaian dengan segera sebelum kejadian bertambah buruk.

Biasanya, ISS akan melepaskan udara dari beberapa modul sepanjang perjalanannya di orbit Bumi yang memakan masa 93 minit setiap orbit. Setiap hari, ISS kehilangan lebih dari 250 gram udara setiap hari sepanjang 15.5 kali orbitnya di sekitar Bumi.

Namun apabila jumlahnya lebih tinggi dari itu, mereka mula mengesyaki mungkin terdapat masalah lain yang sedang berlaku - seperti yang terjadi dalam kes ini.

Apabila jumlah udara dalam ISS berkurang melebihi daripada purata biasa yang direkodkan, mereka perlulah mencari sumber kebocoran tersebut dan membaikinya. Selama beberapa hari, ISS mula kehilangan lebih dari satu kilogram setiap hari.

Ketika kes ini berlaku, angkasawan dari pelbagai negara termasuk AS, Jepun, Rusia, Kanada, dan Eropah sedang bekerja dalam ISS. Untuk memastikan sumbernya kebocoran, mereka menutup semua lubang yang ada dan berkumpul bersama di salah satu modul paling hujung Stesen Angkasa Antarabangsa yang dipanggil Zvezda di bahagian stesen Rusia.

Untuk tujuan ini, mereka menguji kebocoran setiap bahagian stesen ISS selama empat hari. Malangnya, percubaan mereka tidak membuahkan hasil. Modul Zvezda yang dilancarkan pada tahun 2000 sangat penting di ISS kerana ia menyokong sistem sokongan hayat stesen sekiranya berlaku kecemasan di stesen angkasa.

Pada awal Oktober 2020, dilaporkan bahawa seorang angkasawan Russia bernama Anatoly Ivanishin telah berjaya menemui kebocoran dengan ini dengan hanya menggunakan uncang teh, satu cara yang tidak disangka-sagka.

Para kru kemudiannya memasang beberapa buah kamera dalam modul Zvezda, memotong uncang teh, menutup pintu modul tersebut dengan perlahan dan menunggu.

Setelah beberapa jam mereka dapat melihat daripada rakaman video beberapa daun teh melayang perlahan-lahan ke arah bahagian calar halus yang tidak tidak dapat dikesan dengan mata kasar pada dinding.

Para angkasawan mendapati pada bahagian itulah udara telah keluar dari stesen angkasa yang kemudiannya berjaya ditutup menggunakan pita. Kemudian, angkasawan menutup lubang sepenuhnya menggunakan gerudi dan menggunakan pelekat kedap udara khas seperti yang dilaporkan oleh Roscosmos.

Pelekat pita khas ini juga dikenali sebagai pita "Kapton", stabil pada julat suhu yang sangat luas dari atas sifar mutlak (-269 ° C) hingga + 400 ° C. Itu sudah cukup untuk membaiki kerosakan tersebut buat sementara waktu.

ISS dibina dengan kos setinggi $150 bilion sebelum dilancarkan pada 20 November 1998. Untuk kos susulan, diperlukan sekitar $3 - 4 bilion setiap tahun untuk mengekalkan operasi ISS. Keretakan yang terdapat di stesen ini mungkin disebabkan oleh tekanan pada logam atau perlanggaran meteorit kecil.


6 Saintis Yang Gila Dan Menakutkan

Istilah "saintis gila" sering digunakan bagi mereka yang melakukan kajian berbahaya atau pelik. Ketika sains masih lagi sesuatu yang baru, ramai saintis seperti ini tidak dikecam atau dikenakan tindakan.

Mereka sanggup melakukan apa sahaja demi sains walaupun ia melangkawi batasan. Apa yang lebih mengejutkan, sebahagian saintis yang dimaksudkan ini hidup pada abad ke-20 dan tidak lama sebelum anda. Berikut adalah beberapa saintis sebenar yang lebih gila berbanding mana-mana watak filem.

Saintis Soviet ini terkenal kerana menjadi perintis dalam bidang pemindahan organ. Dia berjaya melakukan banyak pemindahan organ penting pada anjing. Pada tahun 1950-an, Demikhov memutuskan untuk menghasilkan anjing berkepala dua.

Eksperimennya kali ke-24 adalah yang paling mendapat publisiti tetapi hasilnya agak menakutkan. Demikhov menggabungkan kepala anak anjing kecil yang masih bersambung dengan jantung dan paru-paru pada leher seekor anjing German Shepherd yang lebih besar.

Namun, kedua-dua ekor anjing itu mati empat hari selepas pembedahan. Demikhov tidak mempunyai apa-apa tujuan selain ingin melihat dirinya berjaya melakukan pembedahan itu. Hari ini, perbuatan sedemikian pasti mendapat tentangan umum.

Shiro Ishii merupakan seorang Jeneral Tentera Jepun yang mencadangkan peperangan biologi walaupun ia diharamkan pada Protokol Geneva pada 1925. Ishii kemudian memimpin pasukan khas Unit 731 yang dikhaskan untuk menghasilkan senjata kimia dan biologi.

Pasukannya telah melakukan ujian tidak berperikemanusiaan ke atas penduduk di Manchukuo, China, yang dijajah Jepun ketika itu. Mereka menjangkiti subjek hidup dengan pelbagai penyakit dan bahan kimia demi impian mereka. Unit 731 menjalankan pelbagai eksperimen tidak berperikemanusiaan.

Mereka juga sanggup membedah subjek hidup semata-mata ingin melihat kesan ujian ke atas organ dalaman. Dianggarkan sebanyak ratusan ribu nyawa terkorban akibat kajian dan penggunaan senjata yang dibangunkan Ishii.

Robert Liston merupakan pakar bedah terpantas pada zamannya. Ketika ubat bius belum lagi dicipta, pembedahan pantas membuatkan pesakit tidak menanggung kesakitan terlalu lama. Namun, menjadi terlalu pantas juga ada keburukannya.

Dia pernah mencatatkan rekod dengan memotong sebelah kaki pesakit dalam masa hanya 28 saat. Namun, Liston sering melakukan kesilapan lain kerana tergesa-gesa. Ramai pesakitnya mengalami kecederaan lain atau mati kerana Liston ingin menyempurnakan teknik kepantasannya.

Liston juga merupakan satu-satunya pakar bedah dengan rekod tiga kematian dalam satu pembedahan. Dalam pembedahan itu, Liston tidak sengaja terpotong jari pembantunya ketika memotong kaki seorang pesakit.

Manakala seorang penonton berhampiran pula rebah apabila darah daripada kaki pesakit itu memancut ke muka dan tubuhnya. Lelaki itu didapati meninggal dunia akibat serangan jantung manakala pembantu dan pesakitnya pula mati akibat jangkitan kuman.

Jack Parsons merupakan saintis yang membantu NASA mencipta bahan bakar untuk roket mereka. Selain itu, Jack juga dikenali sebagai seorang ahli ajaran sesat yang diasaskan oleh Aleister Crowley. Parsons bukan sahaja meminati sains tetapi dia juga fanatik kepada ilmu hitam dan aktiviti seksual.

Parsons sering kali dilihat terlibat dalam pemujaan pagan dan ritual seksual. Dia bersama pengasas Scientology iaitu L. Ron Hubbard pernah melakukan ritual untuk "membangkitkan" ibu kepada Antichrist (Dajjal).

Disebabkan pelbagai kontroversi yang melandanya, Parsons disingkirkan daripada pasukannya. Akhirnya, saintis gila ini mati dalam satu letupan ketika sedang melakukan ujikaji pada usia 37 tahun.

Giovanni Aldini fanatik melakukan eksperimen pada benda mati. Dia menggunakan kepala haiwan seperti kambing dan lembu dalam eksperimennya. Kepala haiwan yang mati itu mampu menggerakkan biji mata, lidah dan telinga apabila disalurkan dengan arus elektrik.

Aldini kemudian ingin mencubanya pada mayat manusia pula. Dia percaya mampu menghidupkan semula orang mati suatu hari nanti. Dia berjaya membuatkan mayat seorang lelaki membuka mata kirinya, menggerak-gerakkan rahangnya dan kelihatan seperti menarik nafas.

Walaupun eksperimennya dilabelkan gagal kerana tidak berjaya menghidupkan si mati, Aldini tetap meneruskannya usahanya. Kisah eksperimen ngeri Aldini ini sampai ke pengetahuan seorang penulis bernama Mary Shelley dan memberi inspirasi kepadanya untuk menghasilkan buku berjudul "Frankenstein".

Pada tahun 1924, kerajaan Bolshevik yang diasaskan oleh Vladimir Lenin telah memberi kebenaran kepada pakar biologis Ilya Ivanov untuk melakukan eksperiman pembiakan manusia-beruk hibrid.

Pada mulanya, dia mencantumkan rahim manusia pada beberapa ekor chimpanzi dan cuba menyuburkannya menggunakan sperma manusia. Apabila semua cubaannya gagal, Ivanov menukar strateginya.

Dia kemudian berjaya mendapatkan lima sukarelawan wanita Soviet untuk disuburkan menggunakan sperma chimpanzi. Sebelum dia berjaya menyelesaikan eksperimen itu, parti Joseph Stalin telah mengusir semua saintis Bolshevik dari Soviet. Ivanov dihantar ke Kazakhstan dan meninggal dunia dua tahun kemudian.


Kisah Surat 'Blackmail' Empayar Mongol Yang Menamatkan Era Kegemilangan Islam

Khasnya beberapa abad terdahulu ketika kempen penaklukan, konfrontasi terbuka dan perang merupakan kaedah peluasan wilayah yang diguna secara terbuka.

Berbeza dengan zaman sekarang di mana urusan diplomatik menjadi kaedah utama perbincangan di antara wakil dua negara atau kerajaan, satu masa dahulu ugutan keras dan ancaman perang terbuka pernah popular sebagai amalan kuasa-kuasa dunia.

Di antara bekas kuasa dunia, empayar Mongol terkenal dengan taktik diplomasi ugutan mereka.

Salah satu kisah paling popular adalah bagaimana kerajaan Mongol menghantar utusan ke empayar Abbasiyah di Baghdad - bagi mengugut pemerintah pusat kepada kerajaan Islam terkuat dunia satu masa dulu.

Empayar Mongol memulakan misi untuk menguasai dan menjatuhkan kerajaan-kerajaan Islam yang ada, selepas Mongke Khan naik sebagai ketua kerajaan Mongol pada tahun 1251.

Mongke meletakkan sasaran penaklukan kerajaan Nizari di Iran, kerajaan Ayyub di Damascus, Syria, kerajaan Mamluk di Mesir dan paling utama Empayar Abbasiyah di Baghdad sebagai matlamat utama, dalam memastikan misi menguasai keseluruhan dunia terhasil.

Bagi mengepalai misi besar ini, Mongke Khan melantik adiknya Hulagu Khan sebagai pemimpin paling kanan; memberikan mandat penuh kepada Hulagu untuk bertindak.

Arahan Mongke membenarkan seandainya kerajaan-kerajaan Islam ini menyerah kalah, Hulagu harus membenarkan kerajaan sedia ada terus memegang kuasa dan Mongol bertindak pemerintah tertinggi kerajaan tersebut.

Sekiranya kerajaan-kerajaan Islam itu melawan, Hulagu diberi kuasa mutlak bertindak sewenang-wenangnya berdasarkan apa saja tindakan yang dirasakan sesuai dengan sokongan jumlah tentera terbesar pernah dikerahkan empayar Mongol.

Dua kerajaan Islam lebih kecil iaitu masyarakat Lur di Iran habis diserang sementara kerajaan Nizari pula memilih untuk menyerah diri pada tahun 1256.

Penaklukan dua kerajaan ini membolehkan Hulagu Khan menubuhkan kerajaan Ilkhanat Mongol, dengan pusat kerajaan terletak di Azerbaijan sekarang.

Untuk mengelakkan perang besar berlaku serta kekal bertindak berdasarkan mandat yang diberikan Mongke Khan, Hulagu menghantar utusan bagi bertemu Abu Ahmad Abdullah Al-Musta'sim, pemerintah empayar Abbasiyah bergelar Khalifah di Baghdad ketika itu sebanyak dua kali.

Kali pertama semasa penaklukan kerajaan Nizari yang dikuasai masyarakat Syiah, bila Hulagu Khan meminta Al-Musta'sim turun membantu dengan tentera, sebagai petanda kedua-dua kuasa dunia itu boleh bekerjasama.

Namun pemerintah Baghdad memandang rendah ancaman tentera Mongol, menyebabkan Al-Musta'sim memilih untuk tidak menuruti 'permintaan' itu - merasa yakin dengan kemampuan tentera sendiri melindungi pusat kerajaan mereka.

Al-Musta'sim juga percaya kerajaan-kerajaan Islam yang lain, khasnya kerajaan Mamluk yang pada ketika itu merupakan kerajaan terkuat pasti akan hadir menghantar bantuan sekiranya Baghdad diserang Mongol.

Hulagu Khan melihat tindakan Al-Musta'sim ini sebagai petunjuk awal Baghdad tidak akan menyerah kalah, jadi Hulagu menulis surat kedua sebagai amaran kepada Al-Musta'sim dan empayar Abbasiyah, dihantar empat utusan rasmi mereka menggariskan permintaan agar perang Mongol-Abbasiyah dapat dielakkan.

Dalam setiap misi Hulagu Khan, setiap ketua kerajaan yang bakal diserang akan diserahkan surat amaran terlebih dahulu.

Ditulis dalam bahasa Uighur lama menggunakan kaedah yang diubahsuai Mongol, setiap surat Hulagu ditulis menggunakan bahasa indah tetapi nadanya jelas menyeramkan.

Untuk Saif ad-Din al-Qutuz, sultan kepada kerajaan Mamluk - Hulagu secara terbuka menggunakan ancaman yang menakutkan.

"Fikirkan apa yang telah berlaku kepada kerajaan (Islam) lain dan menyerah. Kami yakin anda telah mendengar apa yang telah berlaku kepada semua kerajaan yang diserang kami. Jajahan kami semakin berkembang. Musuh kami telah kami bunuh."

"Ke mana lagi kalian boleh melarikan diri? Kuda kami pantas, panah kami tepat, pedang kami ibarat guruh. Kubu kalian mustahil dapat melindungi kalian. Doa kalian kepada Tuhan kalian tidak berkesan kepada kami. Tiada simpati kepada mereka yang tidak tunduk, hanya mereka yang menyerah akan terselamat."

Dalam surat kepada Al-Musta'sim pula, Hulagu menggunakan teks yang lebih berbentuk diplomasi bunyinya namun ancamannya tetap ada.

"Ketika kami memohon bantuan Abbasiyah bagi menakluki kumpulan mereka yang sesat, kamu menyatakan persetujuan namun tidak menghantarkan bantuan. Terlalu banyak alasan kalian berikan kepada kami."

"Kami yakin kalian pasti sudah mendengar kisah penaklukan kami. Bagaimana kerajaan Khwarazmi, Seljuk, Dailam dan Atabak tunduk atau dimusnahkan kami. Ini nasihat kami - menyerahlah dengan segera. Kita mulakan buku baru. Datang menghadap kami dan wakilkan anakmu sebagai pengganti sementara. Jika enggan, hantar saja 3 menteri kamu kepada kami; agar mesej kami jelas didengari kalian."

"Hanya dengan memenuhi perintah ini barulah kesengsaraan ke atas tanah, tentera dan rakyat kamu dapat dielakkan. Jika kalian enggan, persiapkanlah tenteramu dan tetapkanlah di mana kita akan bertempur. Pada ketika itu, menyorok di bumi atau di syurga kalian pun sudah tidak ada lagi gunanya."

"Apa yang berlaku selepas itu, adalah ketentuan Tuhan kamu yang perlu kalian saksikan sendiri."

Jika anda ketua kepada sebuah kerajaan, apa yang akan anda lakukan sekiranya surat sedemikian rupa dihantarkan kepada anda?

Seperti yang kami sudah nyatakan di atas, Al-Musta'sim serta penasihat kerajaan baginda memandang rendah ancaman yang dikeluarkan Hulagu Khan.

Mesej balas yang diterima Hulagu mencerminkan keyakinan Al-Musta'sim dalam mempertahankan kedudukan Baghdad. Apatah lagi dalam sejarah peperangan kedua-dua kerajaan, Mongol seringkali gagal dalam pencerobohan mereka.

Selepas perbincangan antara Hulegu Khan dan Mongke Khan meneliti reaksi Al-Musta'sim yang enggan tunduk kepada permintaan Mongol, Mongke membenarkan Hulegu memulakan serangan ke atas Baghdad.

Angkatan perang Mongol hadir ke Baghdad sekitar tarikh 11 Januari 1258, mengepung dua kawasan strategik melibatkan Sungai Tigris. Bimbang dengan ancaman tersebut, Al-Musta'sim mengarahkan 20,000 askar untuk keluar dari kota Baghdad menyerang terus Hulagu Khan.

Serangan itu mudah dipatahkan tentera Mongol. Selepas lebih 2 minggu menanti detik sesuai, barulah Hulagu Khan memulakan serangan ke atas Baghdad pada 29 Januari 1258.

Kejayaan Mongol memecah masuk benteng pertahanan Baghdad pada 5 Februari memaksa Al-Musta'sim untuk cuba berunding dengan Hulagu; namun semuanya sudah terlewat. Tanggal 10 Februari, Al-Musta'sim melakukan pengisytiharan tewas bersama 300 orang pemimpin kanan baginda dan menyerah diri.

3 hari kemudian tentera Mongol mula masuk, meroboh, membakar dan membunuh sesiapa saja yang mereka hajati - menepati isi surat yang telah mereka utus. Baghdad kota era kegemilangan Islam musnah diruntuh dan dibakar - sehingga kini masih belum benar-benar pulih.

Ada pendapat mengatakan Hulagu mengarahkan Al-Musta'sim dibawa ke sebuah kampung di Baghdad untuk dibunuh. Ada juga yang mengatakan Hulagu mengarahkan Al-Musta'sim dikurung dan dibiarkan mati kelaparan. Satu lagi pendapat menyebut Al-Musta'sim digulungkan ke dalam permaidani, dibiarkan dipijak kuda-kuda tunggangan tentera Mongol.

Kejatuhan empayar Abbasiyah ekoran kematian Al-Musta'sim dilihat sebagai petanda berakhirnya era kegemilangan Islam, selepas kejatuhan pusatnya di Baghdad.

Bagaimanapun kejatuhan Baghdad turut dilihat sebagai bermulanya era di mana Islam sebagai agama tidak lagi berpaut kepada sebuah kerajaan atau kuasa besar, membolehkan penyebarannya berlaku secara organik tanpa memerlukan pengaruh atau campur tangan seorang Khalifah sebagai ketua yang dipertanggungjawabkan menentukan hala tuju perkembangan Islam.

Empayar Mongol terus berkembang sehingga menjadi empayar kedua terbesar pernah wujud dalam sejarah dunia, sehinggalah kejatuhan mereka pada tahun 1502.

Tidak diketahui berapakah jumlah tepat surat-surat ugutan pernah ditulis pemerintah Mongol kepada ketua-ketua kerajaan lain. Jika anda berada di tempat Al-Musta'sim semasa menerima utusan Mongol, apa yang akan anda lakukan?

Menyerah kalah dan tunduk sebagai salah satu kerajaan naungan Mongol atau tegas seperti Al-Musta'sim dan menyaksikan sendiri masyarakat yang ketika itu cukup gemilang, habis dipijak-pijak kuda tunggan orang?


Kisah dan Rahsia YKK Memonopoli Dunia Zip

Perasan atau tidak, zip merupakan komponen utama sesuatu pakaian atau aksesori harian kita. Daripada zip di seluar, jaket hinggalah zip di bag tangan, zip memastikan pakaian atau aksesori kita kelihatan tertutup kemas. Sekiranya zip rosak, kita kemungkinan besar tidak akan menggunakan barangan tersebut sehingga zip tersebut diperbaiki.

Namun, apa yang membezakan antara zip yang digunakan di sesebuah barangan itu adalah kualitinya. Pernahkah anda membeli beg murah dan zip yang ada padanya begitu mudah rosak? Yang pasti, sejak dahulu lagi satu jenama zip iaitu "YKK" begitu dominan dalam dunia penghasilan zip ini.

Sekiranya anda tidak percaya, cuma lihat tulisan pada seluar atau beg anda, besar kemungkinan zip tersebut adalah daripada jenama YKK. Malah, dikatakan bahawa lebih 50% daripada zip yang digunakan di dunia sebenarnya dihasilkan oleh syarikat yang berpangkalan di Jepun ini.

Selama beberapa dekad, syarikat pembuat pakaian berjenama sesekali tidak akan mempertaruhkan produk mereka dengan menggunakan zip berkualiti rendah dan biasanya akan beralih kepada satu pengeluar zip, YKK yang membuat kira-kira separuh daripada semua zip yang ada di bumi bersamaan lebih daripada 7 bilion zip setiap tahun.

Diasaskan oleh Tadao Yoshida di Tokyo pada tahun 1934, YKK bermaksud Yoshida Kogyo Kabushikikaisha (yang secara mudahnya diterjemahkan sebagai Yoshida Company Limited). Tadao Yoshida ketika zaman mudanya adalah seorang pemikir yang membina mesin pembuatan zip sendiri kerana beliau tidak berpuas hati dengan kaedah pengeluaran yang sedia ada.

Satu demi satu, beliau secara asasnya membawa setiap tahap proses pembuatan zip di rumahnya. Malah akhbar Los Angeles Times pada 1998 melaporkan bahawa YKK akan "mencelupkan tembaga sendiri, mengadun poliesternya sendiri, memutar benang, tenunan dan kain pewarna sendiri untuk pita zipnya, menempa dan membentuk gigi zipnya yang bersendi".

Dalam kata mudahnya, YKK mahu mengawal setiap proses pembuatan zipnya sendiri daripada awal hingga akhir. YKK bahkan membuat kotak yang digunakan untuk penghantaran zipnya kepada pelanggannya.

Malah, ia turut masih mengeluarkan mesin pembuatan zipnya sendiri - yang disembunyikannya dengan teliti dari mata pesaing. Dengan setiap perincian kecil yang dikendalikan di bawah bumbung YKK, pemboleh ubah luar dihapuskan dan syarikat ini dapat memastikan kualiti dan kelajuan pengeluaran yang konsisten.

Ketika gempa bumi Jepun melanda pada tahun 2011, banyak produk mengalami masalah pengeluaran akibat rantaian pembekal terkesan namun YKK boleh dikatakan langsung tidak terkesan atau impaknya terlalu minima memandangkan mereka mengawal hampir keseluruhan proses pembuatann.

Tadao Yoshida juga mengamalkan prinsip pengurusan perniagaan yang dikenali sebagai "The Cycle of Goodness”. Mengikut prinsip ini, beliau percaya manusia tidak akan berjaya selagi mana dia tidak memberi manfaat kepada orang lain. Mengikut prinsip ini, beliau sentiasa berusaha untuk menghasilkan zip berkualiti yang lebih tinggi dengan kos yang lebih rendah.

Prinsip ini nampak intuitif tetapi jauh daripada mudah dilakukan. Pada akhirnya, rahsia kejayaan YKK tidaklah rumit dan bukannya luar biasa. YKK membuat zip yang sangat boleh dipercayai, menghantarnya tepat pada waktunya tanpa gagal, menawarkan pelbagai warna, bahan dan gaya dan harganya sentiasa mampu milik.

Apabila semua proses pembuatan zip YKK dikawal dan kualitinya sentiasa dijaga, jenama-jenama besar dalam industri pakaian tahu mereka tidak akan menghadapi sebarang masalah apabila kekal dengan zip YKK.

Tidak kira sebagus manapun pakaian itu, namun sekiranya zipnya mudah rosak sudah tentulah pembeli akan berasa kecewa kerana perlu membayar harga yang tinggi. Menggunakan zip berkualiti rendah untuk pakaian yang berkualiti adalah umpama satu perjudian yang akhirnya akan merugikan sendiri jenama pakaian tersebt.

Zip nilon YKK 14 inci yang "tidak kelihatan" (jenis yang boleh disembunyikan di belakang kain) berharga hanya kira-kira $ 0.32 sen. Untuk pembuat pakaian yang menjual pakaian yang berharga $40 - $65 untuk kos pembuatannya dan akan dijual pada harga tiga kali lebih banyak atau lebih, berjimat untuk kos zip adalah satu perjudian besar.

Terdapat beratus-ratus pengeluar zip di China. Harga zip mereka mungkin sedikit lebih murah atau mungkin mempunyai kemampuan untuk menghasilkan zip dalam jumlah yang lebih banyak dalam masa yang lebih singkat, namun terdapat pemborong pakaian mendakwa beberapa syarikat Eropah bahkan tidak akan menerima penghantaran pakaian menggunakan zip dari China kerana bimbang zip itu mungkin mengandungi timah.

Selain itu, terdapat beberapa insiden dimana beberapa jenama pakaian terkenal terpaksa memanggil semula produk yang dijual mereka disebabkan zip jenama lain bukan YKK) yang digunakan gagal memenuhi standard mereka.

YKK bukan sejenis jenama yang dipasarkan kepada pengguna secara terus. Pembeli tidak membeli seluar jeans dan jaket dengan melihat jenama zip yang digunakan. Malah, pembeli juga sesekali tidak akan membatalkan niat mereka membeli sesuatu pakaian hanya disebabkan zip yang digunakan bukan dari YKK.

Tetapi YKK adalah jenama yang dikenali dengan kualitinya. Ia masih mempunyai imej dan reputasi. Demografi sasarannya adalah pengurus pengeluaran dalam industri pakaian. Mereka adalah orang-orang tahu betapa pentingnya jenama "YKK".

YKK, selama beberapa dekad sekarang telah menjadikan dirinya sebagai jenama yang boleh dipercayai. "Zip tidak akan pernah membuat pakaian, namun zip boleh merosakkan pakaian."